Summary: Isojoelle vaeltaviin meritaimeniin on asennettu pitkästä aikaa radiolähettimiä. Niiden avulla pyritään seuraamaan, millaisia vaikutuksia esimerkiksi padon poistamisella on vaellukselle.

Peruksen padon kohdalla Kristiinankaupungissa Lapväärtin-Isojoki virtaa vuolaana. Hieman piiloon valtatiestä jäävä koskialue on näkemisen arvoinen paikka.
 Padon vierellä seisovat miehet osoittelevat antennilla kohti jokea. Laite piippaa eli taimen liikkuu ihan lähellä.
 – Meidän edessä on tällä hetkellä huhtikuun puolessavälissä merkattu yli neljäkiloinen naarastaimen odottamassa oikeaa hetkeä ylittää tuo pato, kertoo antennia kädessään pitelevä vesitaloussuunnittelija  Teemu Huovinen  Etelä-Pohjanmaan ELY-keskuksesta.
 Isojoella tehdään meritaimenten radiotelemetriatutkimusta. Teemu Huovisen ja Jyrki Latvalan kädessä oleva laite piippaa aina, kun riittävän lähellä joessa liikkuu taimen. Mirva Ekman / Yle
 Etelä-Pohjanmaalla ja Pohjanmaalla virtaavalla Isojoella tehdään parhaillaan meritaimenten radiotelemetriatutkimusta. Nyt 32 taimenta on saanut vatsaansa nukutuksessa radiolähettimen, ja kalojen vaellusta seurataan tästä keväästä vuoden verran eteenpäin.
 Latvapuroilla olisi hyvä lisääntyä
 Ensimmäisen kerran taimenia on seurattu radiolähettimillä Isojoella 20 vuotta sitten. Viimeksi tutkimusta tehtiin viitisen vuotta sitten, mutta seurantaa tehtiin tuolloin vain joen suistoalueilla.
 – Seurasimme ruoppauksen vaikutuksia suistoalueilla eli emme seuranneet kaloja joelle ollenkaan. Nyt haluamme selvittää missä kalojen kutualueet sijaitsevat. Lisäksi haluamme tietää onko joessa joitakin esteitä, jotka estävät kalojen jokeen pääsyn, Teemu Huovinen selittää.
 Villamon pato poistettiin vuosi sitten syksyllä Isojoesta. Nyt kaloilla on mahdollisuus nousta joen latvaosiin saakka, ja tuota mahdollisuutta niillä ei ole ollut useampaan vuosikymmeneen. Radiolähetintutkimuksella seurataan myös padon poistamisen vaikutuksia.
 Padon ympärillä on alueita joilla ei saa kalastaa. Mirva Ekman / Yle
 – Latvapuroille pääseminen olisi merkittävää. Siellä lisääntymis- ja poikastuotantoalueet ovat ensiluokkaisia, kuvailee vesienhoidon ryhmäpäällikkö  Jyrki Latvala  Etelä-Pohjanmaan ELY-keskuksesta .
 Hyviä tuloksia padon poistamisesta on jo saatu.
 – Muutama lähetinkala on jo melko lähellä Villamon patoa, eli ehkä ne nousevat siitä yli. Meillä on padon yläpuolella myös kalalaskuri, ja sen mukaan ainakin viisi suurta merestä jokeen noussutta taimenta on siitä jo uinut ohi piirtureiden mukaan, Huovinen hymyilee.
 Joen tilanne nyt hyvä
 Peruksen pato on hyvällä virtaumalla sen verran matala, että lohet pääsevät tästä yli myös hyppäämällä. Viereen on rakennettu myös kalatie. Isojoki on tälä hetkellä vaeltaville meritaimenille lähes esteetön, vaikka joitakin kalateitä jokeen voisi vielä rakentaa.
 Isojoen sanotaan olevan hyvin merkittävä joki Etelä-Pohjanmaalla. Se houkuttelee myös kalastajia.
 Peruksen koskialue jää valtatieltä katsottuna piiloon.  Mirva Ekman  / Yle
 – Tämä saa alkunsa Lauhanvuoren lähteiköistä, eli veden laatu on erittäin hyvä. Se mahdollistaa myös sen, että meritaimenkanta on täällä vahva ja joessa on edelleen jokihelmisimpukkaa, kuvaa Jyrki Latvala.
 Teemu Huovinen uskoo, että lähettimillä merkatut kalat saavat taivaltaa matkaansa vapaina.
 – Nämä merkatut kalat ovat rasvaevällisiä eli luonnonkaloja, joten ne ovat rauhoitettuja. Nämä yksilöt pitää siis vieheeseen kiinni napatessaan vapauttaa eivätkä kalastajat saa niitä ottaakaan, Huovinen muistuttaa.
 Lapväärtinjoki-Isojoki on merkittävä meritaimenen lisääntymisjoki Länsi-Suomessa. Mirva Ekman / Yle

Isojoen meritaimenet nousevat nyt Etelä-Pohjanmaalla ylemmäs kuin vuosikymmeniin – tai ainakin niin toivotaan


Summary: Yhtiön mukaan jäähdytystorni on pysäytetty desinfiointia varten.

Metsäyhtiö Stora Enson epäillään olevan vastuussa kymmenien ihmisten sairastumisesta legionellabakteerista Belgian Gentissä. Kaupungin verkkosivuilla kerrotaan, että 32 ihmistä on sairastunut ja kahden kerrotaan kuolleen.
 Stora Enso  vahvisti tiistaina , että paikallisten viranomaisten mukaan legionellabakteeri on saattanut levitä sen Langerbruggen tehtaalta. Selvitys on yhtiön mukaan yhä kesken.
 Yhtiö kertoo pysäyttäneensä jäähdytystornin desinfiointia varten. Tartunnan epäillään tulleen tornin kautta.
 Belgialaisen  HLN:n mukaan  yhtiötä ja sen johtoa voi odottaa oikeudenkäynti tapahtumien vuoksi.
 HLN:n mukaan Stora Ensolla on kolme rekisteröityä jäähdytystornia.
 Legionellabakteeri viihtyy seisovissa vesissä. Legionella voi aiheuttaa infektiotaudin, jota kutsutaan legionelloosiksi. Taudin saa hengittämällä.
 THL:n mukaan  taudinkuva voi vaihdella oireettomasta infektiosta vaikeaan keuhkokuumeeseen, jota kutsutaan myös legioonalaistaudiksi.
 Langerbruggen tehtaalla tuotetaan muun muassa sanomalehtipaperia. Stora Enson mukaan tehdas työllistää 320 ihmistä.
 Sairaustapaukset kävivät ilmi jo muutama viikko sitten. Brussels Times uutistoi  toukokuun puolivälissä , että tartuntojen lähdettä etsittiin 17 yrityksen vesinäytteistä.

Stora Enson epäillään olevan vastuussa kymmenien sairastumisesta legionellabakteerista Belgiassa – kaksi ihmistä kuollut


Summary: Tähän mennessä ministerivalintansa ovat tehneet sosiaalidemokraatit, RKP ja vihreät.

Antti Rinteen  (sd.) hallitukseen lähtevistä puolueista ministerinsä ovat jo valinneet RKP, SDP ja vihreät.
 Rinteen hallitukseen tulee 19 ministeriä. SDP saa seitsemän salkkua, keskusta viisi, vihreät kolme ja RKP ja vasemmistoliitto kumpikin kaksi. Keskusta ja vasemmistoliitto päättävät hallitukseen lähdöstä ja ministereistään keskiviikkona.
 Kokoamme tähän juttuun lyhyet kuvaukset kaikista ministereistä.
 Lue lisää:   SDP ja vihreät valitsevat ministerinsä, Yle seuraa hetki hetkeltä
 Antti Rinne, pääministeri, SDP
 Antti Rinne, 56, on toiminut SDP:n puheenjohtajana toukokuusta 2014 lähtien. Hän on toisen kauden kansanedustaja, mutta nousi ensimmäistä kertaa ministeriksi heti puheenjohtajaksi tultuaan. Rinne toimi vajaan vuoden ajan valtiovarainministerinä  Jyrki Kataisen  (kok.) ja  Alexander Stubbin  (kok.) hallituksissa.
 Ennen poliitikon uraansa lakimiehen koulutuksen saanut Rinne tuli tunnetuksi tiukkana ammattiyhdistysjohtajana. Politiikkaan hän siirtyi Ammattiliitto Pron puheenjohtajan paikalta.
 Sanna Marin, liikenne- ja viestintäministeri, SDP
 Sanna Marin on Tampereelta. Antti Eintola / Yle
 Sanna Marin , 33, on puolueensa ensimmäinen varapuheenjohtaja ja nouseva tähti. Hän on kerännyt komeita henkilökohtaisia äänimääriä niin valtakunnallisissa vaaleissa kuin paikallispoliitikkonakin. Marin johti Tampereen kaupunginvaltuustoa vuosina 2013–2017.
 Sanna Marin nousi esiin SDP:n kannalta kriittisellä hetkellä, kun hän sijaisti puheenjohtaja Antti Rinnettä tämän sairastuttua vakavasti eduskuntavaalien kynnyksellä. Marin tutki hallintotieteiden gradussaan poliittista johtamista.
 Ville Skinnari, kehitysyhteistyö- ja ulkomaankauppaministeri, SDP
 Ville Skinnari on Lahdesta. Jukka-Pekka Flander
 Ville Skinnari , 45, kuuluu SDP:n talousosaajiin ja poliittisesti hänet sijoitetaan usein puolueen oikealle laidalle. Skinnari on SDP:n kolmas varapuheenjohtaja. Sekä kauppatieteiden että oikeustieteen tutkinnot suorittanut lahtelainen on opiskellut ja työskennyt pitkään myös ulkomailla.
 Toisen kauden kansaedustaja on entinen SM-tason jääkiekkoilija ja pitkäaikaisen demaripoliitikon ja entisen ministerin  Jouko Skinnarin  poika.
 Sirpa Paatero, kunta- ja omistajaohjausministeri, SDP
 Sirpa Paatero on Kotkasta. Kimmo Brandt / AOP
 Sirpa Paatero , 54, on istunut eduskunnassa vuodesta 2006 lähtien ja johtaa SDP:n puoluevaltuustoa. Paatero toimi omistajaohjauksesta vastaavana kehitysministerinä syksystä 2014 seuraavan vuoden vaaleihin asti.
 Kotkalainen Paatero on siviiliammatiltaan ehkäisevän päihdetyön ohjaaja. Hän on kotikaupunkinsa valtuutettu ja toiminut lukuisissa luottamustehtävissä. Paateroa kuvataan puheenjohtaja Rinteen luottonaiseksi.
 Tytti Tuppurainen, eurooppaministeri, SDP
 Tytti Tuppurainen on Oulusta. Martti Kainukainen / Lehtikuva
 Tytti Tuppurainen , 43, on kolmannen kauden kansanedustaja Oulusta, jossa hän on toiminut myös kaupunginvaltuutettuna vuosituhannen alusta lähtien. Tuppurainen haastoi Antti Rinteen puheenjohtajakisassa vuoden 2017 puoluekokouksessa.
 Tasa-arvokysymykset ovat Tuppuraisen sydäntä lähellä. Hän on demarinaisten puheenjohtaja ja koko eduskunnan naisverkoston vetäjä. Oulun yliopistosta valmistunut Tuppurainen opiskeli pääaineenaan germaanista filologiaa.
 Krista Kiuru, perhe- ja peruspalveluministeri, SDP
 Krista Kiuru on Porista. Jarno Kuusinen / AOP
 Krista Kiuru , 44, on SDP:n kokenut ja sitkeä luottopakki. Erityistä huomiota Kiuru sai viime hallituskauden loppuvaiheen värikkäiden sote-neuvotteluiden keskushahmona, kun hän johti sosiaali- ja terveysvaliokuntaa.
 Porilainen Kiuru on neljännen kauden kansanedustaja ja hänellä on monipuolinen ministerikokemus Kataisen–Stubbin hallituskaudelta 2011–2015. Kiuru toimi neljän vuoden aikana asunto- ja viestintäministerinä, opetusministerinä sekä opetus- ja viestintäministerinä.
 Timo Harakka, työministeri, SDP
 Timo Harakka on helsinkiläinen. Lehtikuva
 Timo Harakka , 56, on toisen kauden kansanedustaja ja yllätysnimi SDP:n valintojen joukossa. Työministerin pestiä tarjottiin ensin  Antti Lindtmanille , joka kuitenkin halusi jäädä eduskuntaryhmän puheenjohtajaksi.
 Äänekoskella syntynyt, nykyään helsinkiläinen Harakka tuli ennen poliitikonuraansa tunnetuksi toimittajana. Hän juonsi 2000-luvun alussa ensin Ylen Musta laatikko -ohjelmaa ja sitten Pressiklubia. Poliitikkona Harakka on pyrkinyt profiloitumaan talousosaajana, ja on muun muassa kirjoittanut kaksi kirjaa edellisen vuosikymmenen talouskriiseistä. Koulutukseltaan Harakka on teatteritieteen maisteri.
 Pekka Haavisto, ulkoministeri, vihreät
 Pekka Haavisto Pekka Tynell / Yle
 Pekka Haavisto , 61, kuuluu vihreiden näkyvimpiin, pitkäaikaisimpiin ja suosituimpiin valtakunnanpoliitikkoihin. Hän on mittauttanut valtakunnallista kannatustaan kahdesti presidenttiehdokkaana ja tullut molemmilla kerroilla toiseksi. Haavisto on istunut eduskunnassa useita kausia vuodesta 1987 lähtien ja ollut kahdesti ministerinä.
 Haavisto on ollut vihreiden puheenjohtaja kahdesti. Nykyinen pesti alkoi Touko Aallon väistyttyä puheenjohtajan tehtävästä terveysongelmien vuoksi ja päättyy uuden puheenjohtajan valintaan kesäkuun puoluekokouksessa. Haavisto johti puolueensa tänä keväänä kahteen vaalivoittoon.
 Maria Ohisalo, sisäministeri, vihreät
 Maria Ohisalo Markku Ulander / Lehtikuva
 Maria Ohisalo , 34, on ensimmäisen kauden kansanedustaja ja kaikella todennäköisyydellä vihreiden seuraava puheenjohtaja. Hän on ilmoittanut hakevansa tehtävään, eikä yhtään haastajaa ole ilmoittautunut kesäkuun puoluekokoukseen.
 Sosiologiasta tohtoriksi väitellyt helsinkiläinen Ohisalo on työskennellyt köyhyystutkijana ennen poliitikon uraansa. Hän nousi voimalla valtakunnan julkisuuteen sijaistaessaan sairaslomalle jäänyttä Touko Aaltoa vihreiden puheenjohtajana syksyllä 2018.
 Krista Mikkonen, ympäristö- ja ilmastoministeri, vihreät
 Krista Mikkonen vihreiden puoluevaltuuskunnan ja eduskuntaryhmän yhteiskokouksessa Roni Rekomaa / Lehtikuva
 Krista Mikkonen  on 46-vuotias toisen kauden kansanedustaja. Hän nousi vihreiden eduskuntaryhmän puheenjohtajaksi syyskuussa 2016. Mikkonen on ollut vihreiden eduskuntavaaliehdokkaana kolme kertaa ennen valituksi tulemistaan. Hän on ollut aikanaan ehdolla myös europarlamenttivaaleissa toiminut pitkään Joensuun kunnallispolitiikassa.
 Eduskuntavaaleissa äänipottiaan kasvattanut Krista Mikkonen Savo-Karjalan vaalipiirin ainoa vihreä kansanedustaja. Hän koulutukseltaan biologi.
 Anna-Maja Henriksson, oikeusministeri, RKP
 Anna-Maja Henriksson on Pietarsaaresta. Jouni Immonen / Yle
 Anna-Maja Henriksson , 55, on puolueensa puheenjohtaja ja itseoikeutettuna RKP:n toinen ministeri Rinteen hallituksessa. Hän toimi oikeusministerinä vuodet 2011–2015. Henriksson ryhtyi johtamaan RKP:tä läpi puolueelle harvinaisen oppositiotaipaleen, kun hänet valittiin RKP:n ensimmäiseksi naispuheenjohtajaksi kesällä 2016.
 Pietarsaarelainen Henriksson on koulutukseltaan varatuomari. Hän istui edellisen eduskuntakauden perustuslakivaliokunnassa.
 Thomas Blomqvist, pohjoismaisen yhteistyön ja tasa-arvon ministeri, RKP
 Thomas Blomqvist on Tammisaaresta. Heikki Saukkomaa / Lehtikuva
 Thoman Blomqvist , 54, on kokenut RKP:n edustaja ja toiminut viimeksi eduskuntaryhmän puheenjohtajana. RKP:lle hieman yllättäen lohjennut toinen ministerisalkku meni puheenjohtaja Henrikssonin mukaan Blomqvistille, koska tämä on tehnyt eduskunnassa pitkään töitä ja nyt "oli hänen vuoronsa".
 Tammisaaresta kotoisin oleva maanviljelijä nousi eduskuntaan vuonna 2007. Viime vaalikaudella hän oli eduskunnan tulevaisuusvaliokunnan puheenjohtaja.
 Lue lisää:
 Antti Rinteen hallitus lupaa jokaiselle jotakin: Ylen hakukone kertoo, mitkä lupaukset koskevat sinua
 Rinteen hallitus muuttaa Suomea – katso 10 kohtaa politiikan superpäivästä

Kaksitoista ministeriä on nyt nimetty – lue tästä, keitä he ovat


Summary: Uusi hallitus satsaa sosiaaliturvaan ja sosiaali- ja terveyspalveluihin.

Seuraava hallitus on kirjannut ohjelmaansa 1,2 miljardia euroa menolisäyksiä. Menojen katteeksi on tarkoitus kerätä lisää veroja yli 700 miljoonaa euroa.
 Suurelta osin koko hallitusohjelma nojaa kuitenkin työllisyyden paranemiseen. Tavoitteena on nostaa työllisyysaste 75 prosenttiin, mikä tarkoittaa 60 000 uutta työpaikkaa.
 Tavoite on kova, sillä jokainen prosenttityksikön lisäys työllisyyteen on vaivalloista saavuttaa. Helpoimmin työllistettävät ovat jo töissä. Lisäksi talouskasvu näyttää hiipuvan, joten uudet työpaikat ovat entistä tiukemmassa.
 Alla on listaus hallitusohjelman uusista tuloista ja menojen lisäyksistä.
 Hallitusohjelmassa mainitaan erikseen valtion yhtiöomistusten myynti 3 miljardin euron arvosta. Tuloilla olisi tarkoitus kattaa kertaluontoisia menoja kuten investointeja väyliin ja koulutukseen. Näitä tuloja ja menoja ei ole huomioitu tässä.
 Verotulojen lisäys yhteensä 730 miljoonaa euroa
 Veroja kerätään lisää mm. näistä:
 Polttoainevero: 250 miljoonaa euroa Tupakkavero: 200 miljoonaa euroa Alkoholivero: 50 miljoonaa euroa Solidaarisuusvero: 100 miljoonaa euroa Lämmityspolttoaineet: 100 miljoonaa euroa Asuntolainan korkovähennys: 70 miljoonaa euroa Kotitalousvähennyksen kutistaminen: 95 miljoonaa euroa
 Verotuloja vähentävät 200 miljoonan euron veronkevennykset, joita hallitus varautuu maksamaan pienituloisille. Tällä kompensoidaan välillisten verojen kuten polttoaineveron nousua.
 Rinteen hallitusohjelmaan sisältyvät pysyvät lisämenot ovat 1,2 miljardia euroa. Tässä ovat menolisäykset ja menojen tärkeimmät kohteet:
 Sosiaaliturvaan 300 miljoonaa euroa
 Eläkkeiden korotus 183 miljoonaa euroa
 Alle tuhat euroa eläkettä saaville tulee 50 euron korotus.
 Perusturvaan 20 euron nosto 52 miljoonaa euroa Lapsilisän yksinhuoltajakorotus 22 miljoonaa euroa
 Korotus on 10 euroa.
 Opintoraha indeksiin 25 miljoonaa euroa
 Sosiaali- ja terveyspalveluihin 270 miljoonaa euroa
 Vanhuspalvelulain päivitys 70 miljoonaa euroa
 Sitova hoitajien vähimmäismitoitus 0,7
 Hoitotakuun kiristäminen 50 miljoonaa euroa Kotihoidon ja omaishoidon resurssit 45 miljoonaa euroa Asiakasmaksujen vähennykset 45 miljoonaa euroa Mielenterveysstrategia 18 miljoonaa euroa Syöpien seulontaohjelmien laajennus 10 miljoonaa euroa Henkilöstömitoitus lastensuojeluun 9 miljoonaa euroa
 35 asiakasta/henkilö vuonna 2022, 30 asiakasta/henkilö vuonna 2024
 Koulutukseen 201,5 miljoonaa euroa
 Oppivelvollisuuden pidennys 107 miljoonaa Subjektiivinen varhaiskasvatusoikeus 17 miljoonaa Varhaiskasvatuksen ryhmien pienetäminen 16 miljoonaa Harrastumahdollisuus koulun yhteyteen 14,5 miljoonaa
 Tutkimukseen ja innovaatioihin 125 miljoonaa euroa
 Tutkimus, kehittäminen, innovaatiot 43 miljoonaa euroa Yliopistot 40 miljoonaa euroa Ammattikorkeakoulut 20 miljoonaa euroa Kansainvälisen kasvun ohjelma 30 miljoonaa euroa
 Ilmastoon ja ympäristöön 98 miljoonaa
 Luonnonsuojelun rahoituksen kasvattaminen 46 miljoonaa euroa Kivihiiltä korvaavat investoinnit 18 miljoonaa euroa
 (Kehyskaudella 90 miljoonaa)
 Maankäyttösektorin ilmastopolitiikka 15 miljoonaa euroa Vesiensuojelun tehostamisohjelman jatkaminen 12 miljoonaa euroa
 Ulkosuhteisiin 100 miljoonaa euroa
 Kehitysyhteistyö 84 miljoonaa
 Osuus bruttokansantulosta on 0,41 prosenttia. Suomi tähtää YK:n sitoumuksen mukaiseen 0,7 prosentin tavoitteeseen ja laatii tähän aikataulutetun tiekartan.
 Siviilikriisinhallinnan vahvistaminen 4,5 miljoonaa euroa Lähetystöverkon ylläpitäminen 4 miljoonaa euroa Lähetystöverkon vahvistaminen 3,9 miljoonaa euroa Rauhanvälitys 1,5 miljoonaa euroa
 Työllisyyteen ja tasa-arvoon 65 miljoonaa euroa
 Perhevapaauudistus 25 miljoonaa euroa Palkkatuen käytön lisääminen 18 miljoonaa euroa TE-toimistojen resurssien lisäys 9 miljoonaa euroa Kehittämisraha työllisyyden edistömiseen 8 miljoonaa euroa Kotouttaminen ja työlupaprosessit 3 miljoonaa euroa
 Maatalouteen ja ruokaan 35 miljoonaa euroa
 Biokaasun ravinnekiertokorvaus 6 miljoonaa euroa Tutkimus 5 miljoonaa euroa Peltorakenteen kehittämisohjelma 5 miljoonaa euroa Elintarvikevienti 2,5 miljoonaa euroa Luomusitoumusten rahoitus 7 miljoonaa euroa
 vuosina 2020–2024
 Turvallisuuteen 40 miljoonaa euroa
 Poliisien määrän lisääminen 18 miljoonaa euroa
 Poliiseja lisätään 7 500 vuoteen 2022 mennessä.
 Rajavartiolaitos 4,3 miljoonaa euroa Kybervalmius 4,3 miljoonaa euroa Pakolaiskiintiön korottaminen 4 miljoonaa euroa
 Suomi ottaa 850–1 050 kiintiöpakolaista.
 Ylivelkaantuneiden neuvonta 1,5 miljoonaa euroa Radikalisaation ehkäisy 350 000 euroa
 Kulttuuriin ja liikuntaan 22,5 miljoonaa euroa
 Esittävän taiteen vos-järjestelmän uudistus 10 miljoonaa euroa Liikuntapoliittinen selonteko 5 miljoonaa euroa Lastenkulttuurin avustukset 1 miljoona euroa
 Liikenteeseen 20 miljoonaa euroa
 Perusväylänpidon pysyvät menot lisääntyvät 20 miljoonaa euroa
 Vuosina 2020–2023 väyliin satsataan kuitenkin kertaluonteisesti 780 miljoonaa euroa.
 Oikeusvaltion kehittämiseen 15 miljoonaa euroa
 Rikosasioiden käsittely 5,2 miljoonaa euroa
 Turvapaikanhakijoiden oikeusapu 1,3 miljoonaa euroa
 Harmaan talouden ja talousrikollisuuden torjunta 1,3 euroa
 Puolustukseen 10 miljoonaa euroa
 Puolustushallinnon resurssit 7 miljoonaa euroa
 Henkilöstöä lisätään sadalla.
 Asevelvollisuuden kehittäminen 1,5 miljoonaa euroa
 Tavoitteena on 20%:n lisäys kertausharjoituksiin vaalikaudella.
 Vapaaehtoinen maanpuolustus 1,5 miljoonaa euroa
 Asuntopolitiikkaan 12 miljoonaa euroa
 Asumisneuvonta 9,3 miljoonaa euroa Kuntotutkimusten ja korjaussuunnitelmien avustus 2,3 miljoonaa euroa

Paljonko Rinteen hallituksen suunnitelmat maksavat ja mistä rahat otetaan? Yle kokosi tärkeät numerot yhteen pakettiin


Summary: Ilmari ja Raine Tapiola viihtyvät joella koko kesän.

Lauantaina 1.6. Tenolla alkoi jälleen lohenpyynti. Nyt paikallisilla on vielä vajaa viikko aikaa kalastaa, ennen kuin turistit rientävät Euroopan parhaalle lohijoelle.
 Maanantai-iltana hieman ennen ensimmäisen viikkorauhoituksen päättymistä  Raine Tapiola  on aloittamassa pyyntikautta isänsä  Ilmari Tapiolan  kanssa.
 – Kalastuksen alkamista aina odottaa ja miettii, koska pääsee pyyntiin. Kalastuksesta alkaa kesä, toteaa Raine Tapiola.
 Ilmari ja Raine Tapiola laskevat veneen vesille jyrkkää rinnettä pitkin. Linnea Rasmus / Yle
 Miehet laskevat veneen jyrkkää törmää pitkin alas. Vaivannäkö kannattaa, sillä Yläkönkään alla on hyvä paikka kalastaa.
 – Suomen puolella tämä on kuin järvi. Täällä ei tarvitse moottoria ollenkaan, kun voi soutaen käydä verkoilla. Tämä on kaunis ja hyvä paikka, kehuu Ilmari Tapiola.
 Kun vene on vesillä ja kello lyö seitsemän, tämä kaksikko ei viivyttele. Poika ryhtyy soutamaan ja isä käy laskemaan verkkoja.
 – Täytyy keskiyön jälkeen käydä kokemassa verkot, onko tullut kalaa. Viiden tunnin jälkeen on uteliaisuuttaan käytävä katsomassa, kertoo Ilmari Tapiola.
 Raine ja Ilmari Tapiola aloittivat Tenon pyyntikauden laskemalla verkot Yläkönkään alle. Linnea Rasmus / Yle
 Uudet verkkomääräykset kiusana
 Kalastuskauden aloittaminen on mukavaa, mutta yksi asia vaivaa Ilmari Tapiolaa. Syksyllä pauloitetut uudet verkot eivät ole tänä kesänä enää luvallisia.
 Maa- ja metsätalousministeriön keväällä julkaisemat uudet verkkomääräykset kieltävät tietynlaisten kuituverkkojen käyttämisen. Neuvotteleva virkamies  Tapio Hakaste  toteaa, että päätös on sama, kuin edellisen Norjan ja Suomen välisen Tenon sopimuksen aikaan.
 – Määräyksillä haluttiin varmistaa, että Tenolla ei oteta käyttöön hyvin ohuita ja kestäviä kuituja sisältäviä monikuituverkkoliinoja, jotka eivät ole olleet perinteisesti käytössä, kertoo Hakaste.
 Hän lisää, että päätöksenteossa on kuultu Saamelaiskäräjiä. Tieto kuitenkin tavoitti tavan kalastajat vasta noin kuukausi sitten. Ilmari Tapiola ei ollut siitä hyvillään.
 – Ministeriön toiminta harmittaa. Joka vuosi määräykset muuttuvat, eikä aikaa jää varautua uusilla pyydyksillä.
 Ilmari Tapiola pyytää vanhoilla verkoilla. Uudet jäivät nyt käyttämättä. Linnea Rasmus / Yle
 Kuten kahtena edellisenä vuotena, myös tänä vuonna perinteistä kulkutusta eli ajoverkkokalastusta on mahdollista harjoittaa vain neljän vuorokauden ajan. Rajoitettujen pyyntipäivien vuoksi Ilmari Tapiola ei ole enää innostunut kulkuttamaan.
 –Neljän vuorokauden vuoksi ei viitsi edes pauloittaa verkkoja. Ne saavat minun puolestani olla. En ole kulkuttanut enää vuosiin. Aika on niin lyhyt, ettei siihen kannata valmistautua.
 Patopyynti alkaa, kun tulva laskee
 Kulkuttamisen lisäksi saamelaisten perinteisiin pyyntimuotoihin kuuluu patopyynti. Patoaminen tarkoittaa sitä, että veden alaisella esteellä ohjataan lohet verkon suuntaan.
 Padotessa verkkoa ei vedetä koko joen yli.
 Tältä näyttää lohipato Tenolla. Arkistokuva. Jarmo Honkanen / Yle
 Lue myös:  Tenolaiset treenaavat kuntosalilla lohenkalastusta varten: "Silloin pitää olla 48 tuntia yhteen menoon Tenolla"
 Rajoitusten puolesta patopyynnin olisi voinut aloittaa maanantaina. Tapiolat aikovat kuitenkin odottaa rauhassa tulvan laskemista.
 – Hyvä että joki tulvii. Tähän aikaan vuodesta pitää vähän tulvia, jotta lohi pääsee vapaasti nousemaan myös joen yläjuoksulle, pohtii Ilmari Tapiola.
 Pyyntimuodosta riippumatta tulevat nämä kalamiehet viihtymään joella koko kesän.
 – Kalastaminen on iso osa omaa kesää. Kesällä kuluu paljon aikaa padolla, kertoo Raine Tapiola.
 Raine Tapiola pyytää lohta omiin ja lähipiirin tarpeisiin. Linnea Rasmus / Yle
 – Kalastukseen ehtii vähän kyllästyä jo heinäkuun lopussa ja elokuussa. Silloin siirtyy mielellään porohommiin ja muihin syys- ja talvitöihin, kertoo Ilmari Tapiola.

Kalastuskauden alkamisesta alkaa myös Tenon kesä – Isä ja poika viihtyvät joella lähes kyllästymiseen saakka


Summary: Pakotteet koskevat muun muassa matkailua.

Yhdysvallat kiristi tiistaina Kuuban vastaisia pakotteita. Maan valtiovarainministeriö muun muassa kielsi koulutukselliset ryhmämatkat Kuubaan.
 Koulutusmatkat ovat olleet viime aikoina yksi pääperusteista yhdysvaltalaisten Kuuban-matkoille, ja päätöksen odotetaan vähentävän yhdysvaltalaisten Kuuban-matkailua merkittävästi.
 Käytännössä kyse on ollut turistimatkoista, joissa matkaajat ovat viettäneet osan aikaa paikallisten kanssa.
 Lisäksi ministeriö kielsi veneiden ja yksityisten lentokoneiden viennin Kuubaan.
 Yhdysvallat perustelee uusia pakotteita Kuuban "epävakauttavalla roolilla läntisellä pallonpuoliskolla", millä se tarkoittaa Kuuban tukea muun muassa Venezuelalle ja Nicaragualle.

Yhdysvallat tiukensi Kuuban vastaisia pakotteita – perusteluna "epävakauttava rooli läntisellä pallonpuoliskolla"


Summary: Pääministerin väärinkäyttöepäilyt ärsyttävät Tšekissä. Epäilyt liittyvät EU-tukiin.

Pääministeri  Andrej Babišiin  hermostuneet tšekit kerääntyivät tiistaina Prahaan mielenosoitukseen.
 Paikalle odotettiin  jopa sataa tuhatta  mielenosoittajaa.
 Kymmenet tuhannet ihmiset ovat osoittaneet mieltään Babišia ja tämän uutta oikeusministeriä vastaan huhtikuun lopusta asti.
 Oikeusministerin pelätään puuttuvan tapaukseen, josta Babiš joutuisi poliisiviranomaisten suosituksen perusteella oikeuteen.
 Tapaus liittyy EU-tukeen. Babišin epäillään saaneen kahden miljoonan tuen maatilalle ja kokouskeskukselle piilottamalla yrityksen todellisen omistuksen.
 Babiš kieltää epäilyt. Syyttäjät eivät ole vielä päättäneet, viedäänkö tapaus oikeuteen.
 Tiistain mielenosoituksen ennustettiin kasvavan jo samettivallankumoksen kokoluokkiin. Vuoden 1989 mielenosoitukset johtivat lopulta silloisen Tšekkoslovakian kommunistihallinnon päättymiseen.
 Babiš on poliitikoksi ryhtynyt miljardööri, joka on ollut keskellä väärinkäyttöskandaalia  jo pitkään .
 Lisäksi Babišia epäillään eturistiriidoista toisessa, myös EU-rahoihin liittyvässä tapauksessa.
 Babiš: Rahoja ei tarvitse palauttaa
 Viime viikolla julki vuosivat Euroopan komission alustavat selvitykset, joiden mukaan Babišin entinen yritys Agrofert ei olisi saanut ottaa vastaan EU:n kehitysrahaa, sillä Babiš hyötyy yrityksestä yhä edunsaajana.
 Agrofert on monialayritys, johon kuuluu yli 200 yhtiötä muun muassa maatalous- ja media-aloilta.
 Babiš antoi yhtiön säätiön käsiin vuonna 2017 noudattaakseen Tšekin lainsäädäntöä.
 On mahdollista, että selvitysten seurauksena Tšekki joutuu palauttamaan EU-rahoja. Transparency International on arvioinut, että palautettavaa voisi olla noin 19 miljoonaa euroa. Hallituksen olisi karhuttava rahat takaisin Agrofertiltä.
 Babiš sanoo, ettei rahoja tarvitse palauttaa. Parlamentaarikoille tiistaina puhunut Babiš sanoi, että kyseenalainen tilintarkastus oli hyökkäys Tšekkiä vastaan, eikä EU:lle palauteta mitään.
 EU-komission edustajan mukaan tarkastuksessa noudatettiin kaikkia sääntöjä, uutistoimisto Reuters kertoo.

Mielenosoittajat marssivat pääministeriä vastaan Prahassa – Pääministerin mielestä EU hyökkää Tšekkiä vastaan


Summary: Ministerit ovat saamassa nyt paljon valtaa, koska hallitusohjelma on laaja ja ylimalkainen, Ari Hakahuhta arvioi.

Ministerit, ministeriöt ja valtioneuvosto

Ainoa yllätys SDP:n ministerivalinnoissa oli eduskuntaryhmän puheenjohtajan  Antti Lindtmanin  kieltäytyminen ministeripestistä.
 SDP:n puheenjohtaja, tuleva pääministeri  Antti Rinne  vahvisti, että hän keskusteli Lindtmanin kanssa työministerin pestistä ja myös toisesta ministeritehtävästä. Tätä toista tehtävää Rinne ei nimennyt.
 Lindtman perusteli kieltäytymistä sillä, että hän haluaa kantaa lisävastuuta eduskuntaryhmän johtajana, varmistaa hallituksen esitysten valmistumisesta eduskunnassa. Osaksi ratkaisu oli myös pienen lapsen isän päätös perheen hyväksi.
 Liikenne- ja viestintäministerinä aloittava  Sanna Marin  teki pienen lapsen äitinä toisenlaisen ratkaisun.
 Työministeri Timo Harakan demariruusussa on piikkejä
 Työministerin tehtävä Rinteen hallituksessa ei ole ruusuilla tanssimista, piikkejä on luvassa. Urakkaan suostui SDP:n veroekspertti  Timo Harakka .
 Jos työllisyys ei parane, työministeriltä tivataan ratkaisuja. Jos työttömät kokevat itseään kepitettävän, syy on työministerin. Voitte kuvitella itse lisää.
 Jos poliitikko, esimerkiksi Antti Lindtman, tähtäisi jossain vaiheessa uraansa vaikkapa SDP:n puheenjohtajaksi, ei työministerin tehtävä Rinteen hallituksessa ole välttämättä paras ponnistusalusta.
 Pääministeripuolueen eduskuntaryhmän puheenjohtajalla on halutessaan valtaa enemmän kuin kevyimmän ministerisalkun kantajalla.
 Ja perustelu väitteelle:
 Vuosituhannen vaihteessa  taisteluhelikopterit jäivät kokonaan hankkimatta  kuljetuskoptereiden rinnalle. Hallituksen omista riveistä vasemmistoliiton eduskuntaryhmä ja SDP:n eduskuntaryhmän enemmistö painostivat demaripääministeri  Paavo Lipposen  hallitusta luopumaan taistelukoptereiden hankinnasta.
 Ja toisinpäin:
 Jos poliitikko, esimerkiksi Timo Harakka, tähtäisi toistamiseen jossain vaiheessa uraansa vaikkapa SDP:n puheenjohtajaksi, ei työministerin pesti Rinteen hallituksen ole välttämättä se vakain ponnistusalusta.
 Kiuru: Maakunta-soten kaatajasta maakunta-soten rakentajaksi
 SDP:n ministereistä  Krista Kiuru  on Antti Rinteen kahnauksia kaihtamaton  rymistelijä . Kiurun meriittinä on  Juha Sipilän  (kesk.) porvarihallituksen sosiaali- ja terveyspalvelu-uudistuksen kaatamiseen osallistuminen eduskunnan sosiaali- ja terveysvaliokunnan puheenjohtajana.
 Krista Kiuru nousee Rinteen hallitukseen perhe- ja peruspalveluministeriksi. Siis Juha Sipilän porvarihallituksen maakunta- ja valinnanvapaus-soten kaatajista yksi alkaa nyt rakentaa keskustan maakuntamallin varaan tehtävää uutta sotea – hallitusratkaisun ironiaa.
 Keskusta: Haussa vahva valtiovarainministeri paimentamaan menoja
 Koska hallituksen hankkeista aikataulut ovat kirjaamatta hallitusohjelmaan ja tulot osaksi riippuvaisia työllisyyden paranemisesta, on tuleva hallitustyö jatkuvaa budjettineuvottelua.
 Keskusta tavoitteli  valtion ja kuntien talouden tasapainoa hallituskauden lopulla. Puolue tarvitsee tavoitteen toteuttamiseksi vahvan valtiovarainministerin.
 Antti Rinteen pienituloisille eläkeläisille lupaaman vappusatasen lisäksi rahajonossa ovat kädet ojossa sote-ministeri Krista Kiuru, vasemmistoliiton todennäköinen opetusministeri  Li Andersson  sekä sosiaali- ja terveysministeriksi uumoiltu  Hanna Sarkkinen .
 Kaikilla heillä on paljon hyviä hankkeita koulutuksen ja sosiaali- ja terveydenhoidon parantamiseksi. Rahaa vain kaivattaisiin.
 Kukaan ei ole niin povattu kuin mahdolliseksi ministeriksi povattu
 SDP:n ja RKP:n ministerivalinnat ovat siis tiedossa. Vihreiden valinnat ratkeavat todennäköisesti iltayön aikana. Keskustassa ja vasemmistoliitossa on keskiviikkoiltaan asti vielä  monta povattua ministeriä .
 Kulunutta sanontaa mukaillen: kukaan ei ole niin povattu kuin povattu ministeri eikä kukaan ole niin entinen kuin entinen ministeri.
 Taustakeskustelu yhden entisen ministerin kanssa kuitenkin kiteyttää hyvin Antti Rinteen hallituksen ministerien vallan.
 Ylimalkainen hallitusohjelma, ministerillä on paljon valtaa
 Hallitusohjelma on sen verran ylimalkainen ja lisäselvityksiä kaipaava, että yksittäiselle tomeralle ministerille jää paljon valtaa.
 Voitte toki korvata sanan ylimalkainen myös ilmaisulla suurpiirteinen tai etujärjestöjä keskusteluun kutsuva, mikä eniten miellyttää.
 Valta muuttuu käsinkosketeltavaksi, kun ministeri ensimmäisinä vallan päivinään asettuu työtuoliinsa.
 Ministeriön virkamiesjohto käy työt ministerin kanssa läpi. Huomataan, että tehtävää on paljon eikä hallitusohjelma anna aina tarkkoja nuotteja.
 Toki osa asioista on jo hallitusneuvotteluissa sovittu toteutuslistan kärkipäähän, mutta suuri osa ei.
 Tuossa tilanteessa vahva ministeri valitsee itse asiat, jotka hän poimii laajasta hallitusohjelmasta kiireellisyyslistan kärkeen ja käynnistää valmistelun mieleiseensä suuntaan.
 Niin, ja se heikko ministeri: hänet ministeriön virkamiesjohto saattaa puhua pyörryksiin ja saada virkamiesten tärkeysjärjestyksen ministeriön hankkeisiin.
 Lue lisää:
 Vihreiden Ohisalosta sisäministeri, hurja kisa toisesta salkusta, SDP yllätti: Harakka työministeriksi – Yle seurasi hetki hetkeltä
 Kaksitoista ministeriä on nyt nimetty – lue tästä, keitä he ovat
 Robert Sundman: Hävisivätkö vihreät vasemmistoliitolle ja RKP:lle, kun salkut jaettiin?

Analyysi: Työministerin pesti voi olla huono ponnistuslauta, jos tavoittelee puoluejohtajan paikkaa, eduskuntaryhmän johtajalla on valtaa


Summary: Viranomaiset kehottavat verikokeisiin raskaana olevia naisia ja alle 7-vuotiaita lapsia, jotka asuvat palaneen katedraalin lähellä.

Pariisin terveysviranomaiset kehottavat Notre Damen katedraalin ympäristössä asuvia lapsia ja raskaana olevia naisia verikokeisiin.
 Kokeilla selvitetään veren lyijypitoisuus. Syynä on huoli kuuluisan katedraalin  huhtikuisen tulipalon  terveysvaikutuksista, kertoo uutistoimisto AFP.
 Kehotukseen johti tapaus, jossa Île de la Citén saarella asuvan lapsen verikokeet näyttivät suositusrajat ylittäviä lyijyarvoja. Notre Dame sijaitsee samalla saarella Pariisin keskustassa.
 Katedraalin tornin ja katon palossa ja romahduksessa suli lyijyä. Tutkimuksilla yritetään selvittää, voiko lapsen veren korkeiden lyijypitoisuuksien syy olla muu kuin palo.
 Verikokeisiin kehotetaan viemään alle 7-vuotiaat lapset.
 Viranomaisten mukaan palossa ilmaan ja maaperään tihkui lyijyä. Viranomaisten mukaan yleistä vaaraa ei ole, mutta jotkut alueet on suljettu ja lähellä katedraalia asuville ihmisille on annettu puhdistusohjeita.
 Paikallisen Robin des Bois -järjestön mukaan  lyijyä suli 300 tonnia . Järjestö varoittaa katedraalin alueen olevan saastunut.

Lapset ja raskaana olevat naiset testeihin Notre Damen palon vuoksi


Summary: Naisia alistavasta tulevaisuuden yhteiskunnasta kertovasta amerikkalaisesta draamasarjasta julkaistiin torstaina kolmas tuotantokausi.

Handmaid's Tale eli Orjattaresi-televisiosarjaa on pidetty paikoitellen katsojalle kovana kokemuksena, sillä sen päähenkilöitä alistetaan sekä henkisesti että fyysisesti. Toisella kaudella sarjassa lyötiin, hirtettiin ja raiskattiin.
 Sarjan luonut tuottaja  Bruce Miller  vastaa kritiikkiin sanomalla, ettei hän mielestään ole julmuuksia kehittelevällä alalla.
 – Sarja ei yritä olla kiduttavaa katsottavaa. Se on viihdettä ja yrittää temmata mukaansa, sanoo Miller uutistoimisto Reutersin haastattelussa.
 – Yritämme näyttää asioita, joita June (päähenkilö) näkee, jotta katsoja ymmärtäisi häntä.
 Sarja on kehitetty  Margaret Atwoodin  kirjan pohjalta.
 Kriitikot ovat pohtineet tällä viikolla alkaneen kolmannen tuotantokauden olevan vaikeaa katsottavaa.
 Esimerkiksi  Guardianin  mukaan sarjan kolmas tuotantokausi on mennyt jo liiallisuuksiin väkivaltaisessa kuvastossaan. Tästä kärsivät henkilöhahmojen tarinat.
 Atlantic-lehti  kirjoittaa Junen tuntuvan epäaidolta ja sarjan kertaavan vanhoja tapahtumia liikaa tällä kaudella.
 Sarjan kolmas kausi alkoi maksullisissa striimauspalveluissa ympäri maailmaa. Suomessa sarjan toisen kauden jaksoja on katsottavissa Yle Areenassa.
 Orjattaren tarina jatkuu kapinalla
 Tulevaisuuteen sijoittuvassa synkässä sarjassa eletään kuvitteellisessa pappisjohtoisessa Gileadin valtiossa, entisissä Yhdysvalloissa.
 Päähenkilö June, joka on nimetty Offrediksi, on päättänyt taistella naisia alistavaa yhteiskuntaa vastaan.
 – Haluamme näyttää, miltä sankari näyttää. Hän on itsepäinen, sanoo Miller.
 – Heidät isketään maahan, he saavat ruhjeita, mutta he keräävät itsensä ja yrittävät uudelleen.
 Sarja käsittelee myös yhtenä teemana luottamusta.
 Tyrmäys yhtymäkohdille
 Edellistä kautta on ehditty pitää muun muassa kommenttina nykyisen Yhdysvaltojen maahanmuutto- ja siirtolaispolitiikkaan Meksikon rajalla.
 Kolmas kausi julkaistaan tilanteessa, jossa Yhdysvalloissa naiset ovat alkaneet protestoida 11 osavaltion aborttia rajoittavia lakeja vastaan.
 Miller kuitenkin sanoo, että sarjan tapahtumien ja nykyisten maailman tapahtumien rinnastettavuus ei ole tarkoituksellista. Sarjan luojat yrittävät hänen mukaansa vain keksiä, mitä kuvitteellisessa Gileadissa voisi tapahtua.
 – Jos televisiota alettaisiin tehdä sillä ajatuksella, että se kietoutuu todellisiin tapahtumiin, olisi se yhtä huolestuttavaa kuin se poliittinen myllerrys, jota maailmassa näemme nykyään, sanoo Miller.
 Hän ei selvennä mihin poliittiseen myllerrykseen hän kommentillaan viittaa.
 Sarja on inspiroinut naisten oikeuksien puolesta mieltään osoittaneita, ja sarjan vaatetusta on alettu käyttää pukuna erilaisissa mielenilmaisuissa monissa maissa.
 Miller on sanonut  Hollywood Reporterille  suunnitelleensa sarjalle jopa kymmenen kautta, sillä silloin pystyttäisiin kuvaamaan tapahtumia kuvitteellisen valtion murtumisen jälkeen.
 Kanadalaiskirjailija Margaret Atwood aikoo myös kirjoittaa kirjalleen jatko-osan. Ensimmäinen kirja julkaistiin vuonna 1985.
 Lue Ylen juttu   Handmaid's Talen maailmasta ja sen yhtymäkohdista todellisuuteen .
 Jaksoja  sarjan toisesta tuotantokaudesta on katsottavissa  Yle Areenassa .
 Lue myös:
 Offredin tarina jatkuu – Margaret Atwood kirjoittaa Handmaid's Tale -kirjallensa jatko-osan
 "Elisabethin kasvoilta näkee, että hahmon pään sisällä tapahtuu jotain" – Cannes-voittaja kertoo, miksi Elisabeth Moss on tv-draaman kuningatar
 The Handmaid's Tale saa minut voimaan pahoin – siksi rakastan sitä

Hittisarja Handmaid's Talen tuottaja: "Sarja ei yritä olla kiduttavaa katsottavaa"


Summary: Lapin poliisi on aloittanut esiselvityksen nettialustoilta varattavien yksityisten majoituspaikkojen toiminnasta.

Rovaniemellä poliisi on kiinnostunut mahdollisista lainrikkomuksista yksityisessä majoitustoiminnassa. Lapin poliisilaitoksen talousrikostutkinnassa on aloitettu esiselvitys asiasta, mutta tässä vaiheessa ketään ei epäillä mistään rikoksesta.
 Poliisin esitutkinta koskee sellaista toimintaa, jossa kaupallisilta nettisivuilta voi varata majoituksen esimerkiksi yksityisasunnoissa. Tällaista tarjotaan useilla sivustoilla, joista kuuluisin lienee AirBnB.
 Poliisin mukaan se tekee myös samalla ennaltaehkäisevää työtä sen eteen, että ammattimaiset majoittajat täyttävät kaikki lain vaatimukset.
 Laki ammattimaisesta majoitustoiminnasta koskee myös yksityisasunnoissa järjestettyä majoitusta silloin, jos toiminta on säännöllistä. Säännöllinen majoitustoiminta lasketaan ammattimaiseksi, vaikka se ei tuottaisi lainkaan voittoa.
 Poliisin mukaan majoitustoimintaan liittyvät lait vaativat kaikkia ammattimaisia majoittajia muun muassa
 tekemään ilmoituksen toiminnasta terveydensuojeluviranomaiselle, tekemään majoittujista majoitusilmoitukset poliisille, pitämään kirjanpitoa, maksamaan veroa yritystulosta, maksamaan joissakin tapauksissa tavallisia asuinrakennuksia korkeampaa kiinteistöveroa, noudattamaan majoitustoimintaan tarkoitetun tilan palomääräyksiä ja maksamaan arvonlisäveron, jos liikevaihto nousee yli 10 000 euroon vuodessa.
 Lue myös:
 Haluaisiko taloyhtiösi kieltää AirBnB-toiminnan? Se on mahdollista, mutta hyvin vaikeaa
 Verottaja näkee kaiken: Uber, Airbnb ja muu jakamistalous nousukiidossa – 2 400 asunnon "lyhytaikaista vuokraajaa" unohti ilmoittaa tulonsa
 Airbnb-vuokraus räjähti Rovaniemellä – majoitustoiminnan jyrkkä kasvu synnyttää myös uusia yrityksiä ja palveluja

Poliisi aloitti esiselvityksen netin majoitusvuokrauspalveluista Rovaniemellä – rikosta ei epäillä, mutta lain noudattaminen selvitetään


Summary: Pirkanmaan pelastuslaitos sai hälytyksen puoli kahden aikaan iltapäivällä.

Tampereen Hatanpäällä on hätäkeskuksen tiedotteen mukaan meneillään suuri rakennuspalo.
 Hälytys tuli puoli kahden aikaan iltapäivällä. Paikalle on hälytetty 20 pelastusyksikköä.
 Palosta leviää ympäristöön runsaasti savua.
 Uutinen täydentyy myöhemmin.

Tampereen Hatanpäällä palaa – paikalle hälytetty 20 pelastusyksikköä


Summary: Sinileväkukintojen riski on kesällä Suomen merialueilla huomattava, mutta sää ratkaisee lopullisen levätilanteen

Yleisten uimarantojen vedet ovat Suomessa hyvälaatuisia, selviää Euroopan ympäristökeskuksen uimavesiraportista. Yli 90 prosenttia uimavesistä luokiteltiin laadultaan joko erinomaiseksi tai hyväksi. Terveyden ja hyvinvoinnin laitoksen (THL) mukaan tyydyttävään luokkaan kuuluvia uimarantoja oli noin kaksi prosenttia.
 Vain yksi uimaranta luokiteltiin huonoksi. THL:n erikoissuunnittelija  Outi Zacheuksen  mukaan kyseinen ranta sijaitsee Lohjalla.
 Kokonaisuutena Zacheus pitää tulosta hyvänä.
 – Turvallisin mielin voi lähteä lähiaikoina käynnistyvään uimakauteen, hän toteaa.
 Zacheus kertoo, että raportissa seurataan EU-direktiivin ja Suomen lainsäädännön mukaisesti kahta mikrobia. Ne kuvastavat jätevesipäästöjä, jotka ovat yleisimpiä uimaveden laadun ongelmien aiheuttajia.
 Raportti perustuu uimakausien 2015–2018 seurantaan.
 Suomen uimavesien mikrobiologinen laatu on raportin mukaan säilynyt ennallaan tai parantunut hivenen. Zacheus sanoo, että viime vuosina joidenkin yksittäisten uimarantojen veden laatua on onnistuttu parantamaan. Laatua voidaan kohentaa esimerkiksi estämällä jätevesien pääsy uimarannalle ja edistämällä veden vaihtuvuutta.
 Zacheus muistuttaa kuitenkin, ettei uimavesi edes hyvälaatuisena kelpaa juotavaksi.
 Vesi on parasta sisämaassa
 Viime kesänä Suomessa oli 301 yleistä uimarantaa, joista 225 sijaitsi sisämaan vesistöjen äärellä ja 76 rannikolla.
 – Uimavesistä ympäri Suomen seurataan samoja bakteereita. Voi sanoa, että sisämaan järvissä on vielä parempaa uimavettä kuin rannikkoseudulla. Se johtuu osin siitä, että rannikon vesille on annettu tiukemmat laatuvaatimukset. Mielestäni molemmissa vesissä on yhtä turvallista uida.
 Zacheuksen mukaan Suomi on eurooppalaisittain mitattuna keskikastia uimavesien kunnon suhteen.
 Raporttiin on koottu yhteensä yli 22 000 eurooppalaisen uimarannan tulokset. Uimarantojen tiedot löytyvät Euroopan ympäristökeskuksen verkkopalvelusta.
 Suomi on eurooppalaisittain mitattuna keskikastia uimavesien kunnon suhteen. Markus Sjöberg / Yle
 Sinilevätilannetta kannattaa seurata tiedotteista ja omin silmin
 Suomen ympäristökeskuksen (Syke) mukaan voimakkaiden ja laajojen sinileväkukintojen riski Suomen merialueella on viime vuosien tasoa. Sinilevälauttojen muodostumisriski on huomattava Suomenlahdella ja Itämeren pääaltaan pohjoisosassa. Riski on kohtalainen Saaristomerellä ja kaakkoisella Selkämerellä. Muualla Selkämerellä ja Perämerellä riski on vähäinen.
 Sinileväkukintojen riskiarvio perustuu edellisen talven typpi- ja fosforimääriin ja ravinnepitoisuuksien kehittymiseen kevään aikana. Lopullisen levätilanteen ratkaisevat kuitenkin kesän sääolot.
 Sinilevä viihtyy lämpimässä vedessä ja tarvitsee kasvuunsa runsaasti valoa. Sinilevien kasvu on hidasta, joten runsas leväkukinta vaatii parin viikon suotuisia olosuhteita.
 – Tämä kesäkuun alussa annettu riskiennuste pystyy kyllä varsin hyvin kertomaan potentiaalisista sinileväkukinta-alueista, mutta todellista levätilannetta on syytä seurata viikkotiedotteista ja omin silmin, toteaa ryhmäpäällikkö Harri Kuosa Sykestä tiedotteessa.
 Sinileväkukintojen huippu Suomen merialueella ajoittuu yleensä heinäkuun lopulle ja elokuun alkuun.

Suurin osa Suomen uimavesistä luokitellaan joko erinomaiseksi tai hyväksi: "Turvallisin mielin voi lähteä uimakauteen"


Keskusrikospoliisi on tutkinut yhdessä Itä-Suomen poliisilaitoksen kanssa aseiden välittämistä Pohjois-Karjalasta Etelä-Suomeen.
 Poliisin mukaan aseet välitettiin United Brotherhood -jengille kesäkuun 2018 ja tammikuun 2019 välisenä aikana.
 Aseiden välittämiseen liittyvä tutkinta alkoi, kun United Brotherhoodilta takavarikoitiin suuri määrä aseita toisessa asiayhteydessä.
 Nyt poliisi epäilee, että Pohjois-Karjalasta rikollisryhmälle välitetyt aseet ovat peräisin pääasiassa asuntomurroista.
 Aseiden välittämisestä epäiltyinä on neljä pohjoiskarjalaismiestä, joista kaksi vangittiin käräjäoikeuden päätöksellä esitutkinnan aikana. Toinen heistä on edelleen tutkintavankina.
 Lisäksi esitutkinnan aikana epäillyiltä takavarikoitiin konepistooleja, kivääreitä, haulikoita ja pistooleja. Aseita oli anastettu muun muassa Ilomantsista vuonna 2016, Juuasta vuonna 2009 sekä Joensuusta joulukuussa 2019.
 Tekoja tutkitaan nyt muun muassa törkeänä ampuma-aserikoksena ja törkeänä kätkemisrikoksena.
 Tutkinnan yhteydessä paljastui myös laaja omaisuusrikosten sarja, kun esitutkinnan aikana tehdyissä kotietsinnöissä löydettiin runsaasti anastettua omaisuutta ja muun muassa huumausaineita.
 Epäiltyjen omaisuusrikosten kohteina olivat muun muassa koulu, varastotiloja sekä rakennustyömaita. Kohteista on anastettu esimerkiksi työkaluja ja elektroniikkaa. Anastetun omaisuuden kokonaisarvo on kymmeniä tuhansia euroja.
 Yksi asianosainen uhattiin tappaa
 Tämän vuoden maaliskuussa poliisi sai niin ikään tietää, että yhteen asianosaisena olleeseen mieheen oli kohdistettu väkivaltaa ja häntä oli uhkailtu. Motiivina epäillään olleen miehen poliisille esitutkinnassa antamat lausunnot.
 Asiaa tutkitaan tapon yrityksenä ja oikeudenkäytössä kuultavan uhkaamisena. Kaksi joensuulaismiestä on tämän johdosta edelleen vangittuina.
 Kokonaisuuteen liittyen poliisi tutki myös kevättalvella Tuupovaaran apteekkiin ja terveysasemaan kohdistuneita murtoja. Pohjois-Karjalan käräjäoikeus vangitsi näistä kaksi miestä todennäköisin syin epäiltyinä.
 Poliisilla on ollut esitutkinnan aikana kiinniotettuna, pidätettynä, matkustuskiellossa tai tutkintavankeudessa kymmenen henkilöä sekä aseisiin että omaisuusrikoskokonaisuuteen liittyen. Viisi heistä on edelleen tutkintavankina.
 Kaikki epäillyt ovat kotoisin Pohjois-Karjalasta.
 Poliisi on saattanut syyteharkintaan Itä-Suomen syyttäjävirastoon yli kaksikymmentä esitutkintapöytäkirjaa, joissa nimikkeinä on edellä mainittujen rikosten lisäksi varkauksia, törkeitä varkauksia, kätkemisrikoksia ja huumausainerikoksia.
 Syytteen nostamisen määräaika on kesäkuun puolivälissä.

KRP: Suuri määrä Itä-Suomesta varastettuja aseita välitettiin United Brotherhood -jengille Etelä-Suomeen


Summary: Asiantuntijan mukaan jos iholla on röpelöinen luomi, kannattaa mennä näyttämään sitä lääkärille.

Fitnessmalli ja bloggaaja  Janni Hussi  on kertonut  Instagram - ja  Youtube -tilillään sairastuneensa syöpään. Hussi kertoi käyneensä maaliskuussa näyttämässä olkapäässään ollutta ihonalaista finniksi luulemaansa näppylää lääkärissä.
 Näppylästä löytyi tutkimuksissa värimuutoksia, ja siitä otettiin näytteitä. Huhtikuussa Hussi sai puhelun lääkäriltä, joka kertoi kyseessä olevan ihon harvinainen pahanlaatuinen sidekudoskasvain, dermatofibrosarkooma.
 – Olihan se aika sokki tajuta, että mulla, mähän olen vasta 27, olen nuori ja kuolematon, että miksi mulla on tällainen, kyyneliään pidättelevä Hussi kertoo Youtube-videollaan.
 Hän kertoo, että syöpä on leikattu jo ensimmäisen kerran ja tänään torstaina on edessä vielä toinen leikkaus. Uudessa leikkauksessa olkapään alueelta poistetaan suurempi alue ihoa.
 Leikkaus pitää suorittaa kunnolla, koska uusiutumisen riski on suuri.
 Pienikin luomi tai näppylä voi olla pahanlaatuinen kasvain. Tero Kyllönen / Yle
 Melaanoomariski jälleen ajankohtainen
 Vaikka Janni Hussin sairastama dermatofibrosarkooma on todella harvinainen, ovat ihosyövät ja erityisesti melanooma kesän ja suuren lämpäaallon takia taas tapetilla.
 Yleisin ihosyöpä on tyvisolusyöpä eli basaliooma, johon sairastuu vuosittain 8 500 suomalaista. Toiseksi yleisimpi ovat okasolusyövät, joita löydetään vuosittain 1 700.
 Tyvisolusyöpä sekä okasolusyövät ovat yleisyydestään huolimatta kuitenkin vanhempien ihmisten ihosyöpiä.
 Tämän takia suurinta huomiota mediassa onkin saanut juuri melanooma, joka nousee ajankohtaiseksi aina kesällä auringonvalon lisääntyessä.
 Melanooma on muita ihosyöpiä vakavampi. Se on länsimaiden voimakkaimmin lisääntyviä syöpiä, ja Suomessa siihen sairastuu vuosittain yli 1 400 ihmistä.
  Auringon UV-säteily on suurin ihosyövän riskitekijä. Esko Jämsä / AOP
 Syöpälääkäri: Tarkkaile ihoasi ja ota aurinkoa kohtuudella
 Helsingin ja Uudenmaan sairaahoitopiirin syöpätautien erikoislääkäri  Riikka Nevala  kertoo, että yleisestä keskustelusta huolimatta melanooma ei ole kovin yleinen nuorilla ihmisillä.
 –Melanooma voi löytyä sekä ihoalueilta, jotka ovat auringonvalolle alttiina että ihoalueilta, joille auringonvaloa ei tule.
 Nevala kertoo, että auringon valolta on syytä suojautua ja ihon palamista on syytä välttää. Kokonaan hän ei silti halua ihmisiä kieltää.
 – Lääkärinä en voi auringonottoa suositella, mutta hyvä on muistaa kohtuus kaikessa.
 Nevala antaa kiitosta siitä, kuinka valveutuneita ihmiset nykyisin ovat ihon tarkkailemisesta puhuttaessa.
 Selvää nyrkkisääntöä Nevalan mielestä ei luomien suhteen ole. Jos ihon pinnalle ilmestyy uusi ja selkeästi kasvava luomi, tai luomen pinta tai reuna muuttuu röpelöiseksi, erittäväksi tai haavautuu, on syytä käydä näyttämässä sitä lääkärille.
 – Ihan viikon sisällä luomen ilmestymisestä ei kannata vielä hätääntyä.
 Lue lisää:
 Säteilyturvakeskus: UV-säteily ei huoleta nuorisoa tai vanhoja miehiä
 “Siinä tulee pieni humala päälle” – suomalaistutkimus paljastaa, miksi ihmiset hullaantuvat auringosta
 Ihotautilääkäri: Turvallista auringonottoa ei ole – "On surullista, miten ihmiset ihoaan grillaavat"

Tv-tähti Janni Hussi sairastui harvinaiseen syöpään


Summary: Monikansallisessa tutkimuksessa selvitettiin ainejäämiä Helsingissä palautetuista ruiskuista.

Amfetamiini ja buprenorfiini näyttäisivät olevan yleisimmin suonensisäisesti käytetyt huumeet Suomessa. Tieto käy ilmi monikansallisesta tutkimuksesta, jossa selvitettiin terveysneuvontapisteisiin palautettujen huumeruiskujen ainejäämiä ensimmäistä kertaa.
 Tutkimuksessa oli mukana ainoastaan viisi eri ruiskunpalautuspistettä Helsingistä, mutta Terveyden ja hyvinvoinnin laitoksen (THL) mukaan havainnot vahvistavat näkemystä koko Suomen tilanteesta.
 Tutkimuksen mukaan amfetamiini, metamfetamiini ja buprenorfiini ovat suonensisäisesti käytettävistä huumeista ylivoimaisesti yleisimmät Helsingissä.
 Lisäksi Helsingin sisällä ilmeni alueellisia eroja. Buprenorfiinia käytettiin keskimäärin enemmän Itä-Helsingissä. Amfetamiinien osuus oli suurempi puolestaan lähempänä keskustaa.
 Keskushermostoa lamaava opioidi buprenorfiini tunnetaan myös Subutexina.
 Helsingin ruiskuissa ei lainkaan heroiinia
 Se, että Suomessa juuri amfetamiini ja buprenorfiini ovat niin keskeisiä huumeita, on kansainvälisesti poikkeuksellista.
 – Suomen huumetilanne eroaa merkittävästi useista muista Euroopan maista, joissa tyypillisimpiä suonensisäisesti käytettyjä huumeita ovat heroiini ja kokaiini, toteaa oikeusoksikologiayksikön päällikkö  Teemu Gunnar  THL:n tiedotteessa.
 Helsingistä kerätyistä huumeruiskuista ei yhdestäkään todettu heroiinia tämän tutkimuksen yhteydessä.
 Tutkimuksessa tutkitut neulat ja ruiskut poimittiin satunnaisotannalla sosiaali- ja terveysneuvontapisteistä eri puolilta Helsinkiä.
 Monikansallinen tutkimus toteutettiin nyt ensimmäistä kertaa. Sen tapa tutkia suonensisäisten huumeiden käyttöä oli uusi.
 THL vastasi tutkimuksesta Suomen osalta. Muita monikansallisessa tutkimuksessa mukana olleita olivat Ranska, Hollanti, Sveitsi, Unkari ja Skotlanti.
 Lue lisää:
 Kokaiinin käyttö lisääntynyt – lääkeväärennökset huolenaiheena Suomessa

Palautetut huumeruiskut paljastavat: Amfetetamiini on edelleen Suomen käytetyin huume – eurooppalaisittain olemme erikoisuus


Summary: Kokaiinin käyttö on lisääntynyt Suomessa jo usean vuoden ajan. Huumekartalle ovat tulleet myös synteettiset erittäin vahvat opioidit ja uudet lääkeväärennökset.

Kokaiinin saatavuus on suurimmillaan  vuosikymmeneen Euroopassa . Myös Suomessa kokaiinin käyttö on lisääntynyt.
 –Käyttö on lisääntynyt ja se on myös maantieteellisesti laajempaa. Huumeesta on havaintoja jo esimerkiksi Rovaniemellä, toteaa keskusrikospoliisin erikoistutkija  Jari Leskinen .
 Liikkeellä oleva kokaiini on puhtaampaa kuin aikaisemmin, mutta suurin muutos on se, että kokaiinia saa nykyään myös katukauppiailta, kertoo Leskinen.
 Edelleen kokaiinin käyttö Suomessa on kuitenkin pientä muihin Pohjoismaihin verrattuna. Kovista huumeista amfetamiini, metamfetamiini ja ekstaasi ovat Suomessa käytetympiä stimulanttihuumeita.
 EU:ssa kokaiinia takavarikoitiin vuonna 2017 ennätykselliset 140 000 kiloa. Se on kaksinkertainen määrä vuoteen 2016 verrattuna.
 Synteettiset kovat huumeet tekevät tuloaan
 Kesäkuun alussa julkaistun  Euroopan huumeseurantakeskus EMCDDA:n vuoden 2019 huumeraportin  mukaan takavarikoidun heroiinin määrä on lisääntynyt EU:ssa. Myynnissä oleva heroiinin on myös aiempaa puhtaampaa ja Euroopassa on havaintoja heroiinilaboratorioista.
 Suomessa ei käytetä heroiinia kuten muualla Euroopassa, vaan pääopioidi on väärinkäytetty huumevierotukseen ja nukutukseen tarkoitettu puolisynteettinen buprenorfiini. Suomessa käytetyin buprenorfiini on Subutex.
 –Suomalaisessa huumekulttuurissa väärinkäytettyjen lääkkeiden osuus on huomattavan suuri muuhun EU:hun verrattuna. Suomessa myös käytetään opioideja ja  amfetamiineja  muita maita enemmän pistämällä, kuvailee erikoissuunnittelija  Sanna Rönkä  Terveyden ja hyvinvoinnin laitokselta (THL).
 Röngän mukaan erittäin vahvoista synteettisistä opioideista, kuten karfentaniilista ja muuntohuume U-47700:sta, sekä väärennettyjen bentsodiatsepiinilääkkeiden kasvaneesta määrästä on havaintoja. ympäri Eurooppaa. Näistä erityisesti lääkeväärennökset ovat huolenaihe myös Suomessa.
 EU:ssa arviolta 19,1 miljoonaa nuorta aikuista (15–34-vuotiaat)  käytti huumeita viime vuonna: 14,4 prosenttia 15–34-vuotiaista on ilmoittanut käyttäneensä kannabista viime vuonna. 2,1 prosenttia 15–34-vuotiaista on ilmoittanut käyttäneensä kokaiinia viime vuonna. 1,7 prosenttia 15–34-vuotiaista on ilmoittanut käyttäneensä ekstaasia viime vuonna. Vuoden 2018 loppuun mennessä EMCDDA:n seurannassa oli yli 730 uutta huumaavaa ainetta, joista 55 havaittiin ensimmäistä kertaa Euroopassa vuonna 2018. Näihin aineisiin kuuluvat monenlaiset huumeet, kuten synteettiset kannabinoidit, stimulantit, opioidit ja bentsodiatsepiinit.
 Huumekuolemat Suomessa väestöön nähden yleisiä
 Huumemyrkytykset ovat alle 40-vuotiaiden miesten toiseksi yleisin kuolinsyy Suomessa. Täällä yliannoskuolemat liittyvät yleisimmin buprenorfiinin, alkoholin ja bentsodiatsepiinien yhteiskäyttöön. Muualla Euroopassa yliannostuskuoleman aiheuttaa useimmiten heroiiniin.
 Väkilukuun suhteutettuna Suomessa tapahtuu huumekuolemia seitsemänneksi eniten EU:ssa. Huumekuolemia ilmoitetaan eniten Pohjoisen Euroopan maista: järjestyksessä Viro, Ruotsi, Norja, UK, Irlanti ja Tanska ja Suomi.
 Erot selittyvät osin tarkemmalla kuolemansyynselvityksellä ja tilastoinnilla, mutta myös muualla Euroopassa huumeisiin liittyvät kuolemat ovat lisääntyneet viiden vuoden aikana.
 Lue lisää:
 Palautetut huumeruiskut paljastavat: Amfetetamiini on edelleen Suomen käytetyin huume – eurooppalaisittain olemme erikoisuus
 Näin Suomen isoin kokaiiniliiga toimi: Nainen laittoi kondomeihin pakatut huumeet sisäänsä huoltoasemalla ja astui lennolle, mies odotti perillä

Kokaiinin käyttö lisääntynyt – lääkeväärennökset huolenaiheena Suomessa


Summary: Lämpöennätystä kolkuttelevat myös Turku ja Hämeenlinna.

Lämpömittari on kohonut lähes 30 asteeseen eri puolilla Suomea. Alajärven Möksyssä mitattiin 29 astetta kello 12.20. Heti perässä oli Turun Artukainen 28,9 asteellaan.
 Kuumaa oli myös Hämeenlinnassa ja Seinäjoella, joissa mitattiin 28,6 astetta.
 Mittari kivunnee iltapäivän aikana yli 30 asteeseen monin paikoin.
 Täksi päiväksi annettiin varoitus tukalasta helteestä maan etelä- ja keskiosissa. Ilmatieteen laitos antaa hellevaroituksen, kun jollekin alueelle ennustetaan tukalaa hellettä.
 Perjantaille hellevaroitus annetaan koko maahan Lappia lukuun ottamatta, ja rankoista sateista varoitetaan erityisesti läntisessä ja eteläisessä Suomessa.
 Lauantaina hellevaroitukset ovat edelleen voimassa maan etelä- ja keskiosissa. Pohjois-Pohjanmaalla ja Lapissa, aivan pohjoisimmat osat pois lukien, varoitetaan rajusta ukonilmasta. Etelämpänä varoitetaan rankoista sateista ja tuulenpuuskista.
 Lue lisää
 Ukkonen tulee, oletko valmis? Varaudu näillä viidellä vinkillä viikonlopun ukkosmyräkkään

Meneekö 30 astetta tänään rikki? Alajärvellä jo 29 astetta!


Summary: Lääkärien pitää siirtää sairauskertomuksia käsin vanhasta järjestelmästä Apottiin. Lääkäreiden mukaan työaika ei riitä vanhojen diagnoosien varmistamiseen ennen tietojen siirtämistä.

Helsingin ja Uudenmaan sairaanhoitopiirillä (Hus) on ongelmia uuden potilastietojärjestelmä Apotin kanssa, kertoo  Suomen Kuvalehti.  Osa potilaiden sairaushistorian diagnooseista ja henkilötiedoista on jäänyt kirjaamatta järjestelmään.
 Hus on velvoittanut lääkärit siirtämään sairauskertomuksia käsin vanhasta Uranus-tietojärjestelmästä Apottiin päivittäisen potilastyön ohessa.
 Potilastietojen siirtämisessä hyödynnetään myös ohjelmistorobotteja, mutta lääkäreiden tulee varmistaa vanhat diagnoosit ennen siirtoa. Vastaanottotyötä tekevien lääkäreiden mukaan työaika ei riitä vanhojen diagnoosien varmistamiseen.
 Apotti otettiin käyttöön marraskuussa Husin Peijaksen sairaalassa. Vuoden 2020 lopussa järjestelmällä on tarkoitus olla 40 000 käyttäjää, ja sen piiriin kuuluisi 1,6 miljoonaa kuntalaista.
 Apotti maksaa kokonaisuudessaan noin 600 miljoonaa euroa.
 Ongelmia myös Vantaan neuvoloissa
 Apotin käyttöönotto on halvaannuttanut myös  Vantaan neuvolatoiminnan . Leikki-ikäisille ei tällä hetkellä anneta aikoja ikätarkastuksiin, vaan ajat varataan vauvoille ja raskaana oleville äideille, koska Apotin opettelu sitoo henkilökuntaa.
 Soittolistalla on tällä hetkellä yli tuhat perhettä, jotka odottavat neuvola-aikaa. Vantaa on palkannut jonon purkamiseksi kymmenkunta sijaista.
 Lue myös:
 Mittavan ja moititun Apotin kohtalonpäivä selvillä: Miljoonia syönyt järjestelmä käyttöön isossa osassa Vantaata parin viikon kuluttua
 Kolmen lääkärin tyly arvio 600 miljoonan euron jättijärjestelmästä: Edelleen täysin keskeneräinen, ei pitäisi laajentaa muualle

SK: Suuri sote-tietojärjestelmä tökkii – Apotista puuttuu diagnooseja


Summary: Vasemmistoliiton Aino-Kaisa Pekosen mukaan aluksi vahvistetaan kaikkein pienituloisimpien eläkkeitä ja etuisuuksia.  Pekonen aloittaa  yli vaalikauden kestävän sosiaaliturvauudistuksen, jonka valmistelu tehdään parlamentaarisesti.

Riihimäkeläisen  Aino-Kaisa Pekosen  (vas.) sosiaali- ja terveysministeriys varmistui keskiviikkoiltana 5. kesäkuuta vasemmistoliiton johdon pitkässä kokouksessa. Ministerikumppanina on puolueen puheenjohtaja  Li Andersson  opetusministerinä.
 Torstaiaamuna Pekosella on pitkä mutta miellyttävä päiväohjelma. Demarien, keskustan, vihreiden, vasemmistoliiton ja Rkp:n hallitus on saatu valmiiksi noin kuukauden hallitusneuvottelujen jälkeen. Nyt odotetaan hallitustyön käynnistymistä.
 Pekonen on  Antti Rinteen  (sd.) hallituksen sosiaali- ja terveysministeri. Erityistehtävänä on uudistaa suomalaisten sosiaaliturva.
 – Voimme parantaa pieniä eläkkeitä ja perusturvaa. Nyt ei olla leikkaamassa sosiaaliturvaa, Pekonen lupaa.
 Kiuru vastaa sotesta ja Pekonen sotusta
 Uudessa hallituksessa sote-uudistus on  Krista Kiurun  (sd.) vastuulla. Kiurun tehtävänimike hallituksessa on peruspalveluministeri. Sote-uudistuksen rakenteet ovat suureksi osaksi jo koossa: uudistus rakentuu 18 maakuntaan.
 Uusi sote-reformi on edellisen hallituksen uudistusta pelkistetympi: laajaa valinnanvapautta ei ole, vaan uudistus tehdään julkisen terveydenhuollon varaan.
 Aino-Kaisa Pekosen sosiaaliturva-uudistus on puolestaan suuri ja pitkä alkamassa oleva työ. Lähtökohta on linjattu, työ jatkuu seuraavallakin vaalikaudella ja mahdollisesti toisenlaisellakin hallituskokoonpanolla. Valmistelu on lähtökohdiltaan parlamentaarisesti komiteatyötä.
 Sosiaaliturvajärjestelmä on monimutkainen ja uudistustyö vie aikaa. Pekonen sanoo olevansa iloinen päästessään aloittamaan tämän työn.
 – Tässä on tarkoitus yksinkertaistaa suomalaista sosiaaliturvajärjestelmää. Se järjestelmä on tunnetusti asiakkaalle mutkikas, ja monia etuisuuksia on viime aikoina kavennettu.
 Lähihoitajasta ministeriksi
 Aino-Kaisa Pekosen ministerikausi on kaksi vuotta. Vuoronvaihto on 2021, tuolloin tehtävään siirtyy vasemmistoliiton kansanedustaja  Hanna Sarkkinen .
 Pekonen on kolmannen kauden kansanedustaja Hämeen vaalipiiristä Riihimäeltä. Pekonen tuntee sosiaaliturvan puutteet ja mutkikkuuden konkreettisesti aiemmasta ammatistaan. Hän on työskennellyt Riihimäellä lähihoitajana. Kunnallinen sosiaalitoimi ja perusturvatyö ovat tuttuja katutasolta eduskunnan komiteoihin.
 Ministerin työhuoneeseen sosiaali- ja terveysministeriössä Pekonen ei ole ehtinyt vielä tutustustua.
 Torstaiaamu alkoi presidentin esittelyssä ja ministerien virkavalalla. Pitkän nimityspäivän ohjelma on fiksattu tarkasti. Toiveena on kuitenkin, että ehkä illan korvassa ehtisi käydä kurkkaamassa uuuta työhuonetta sosiaali- ja terveysministeriössä.
 Sosiaaliturvan lisäksi tärkeä teema on ollut kaiken aikaa pääradan kehittäminen. Hallitusneuvotteluihinkin Pekonen tuli usein lähijunalla Riihimäeltä Helsinkiin.

Ministerinä aloittava Aino-Kaisa Pekonen: Tämä hallitus ei leikkaa sosiaaliturvaa


Summary: Kouvolan kaupungin yt-neuvottelut lähestyvät loppuaan.

Kouvolan kaupunginjohtaja  Marita Toikka  on palannut töihin puolen vuoden mittaiselta virkavapaaltaan. Toikka sai kolmannen lapsensa, Amos-pojan marraskuun lopussa.
 – Kyllähän se vauva-aika on aina mielenkiintoista ja ihanaa aikaa. Olemme viettäneet hienon kevään. Tämä on kuitenkin se tärkein asia elämässäni olla vaikuttamassa työelämässä.Työn ja perhe-elämän yhteensovittaminen on tärkeää, että se onnistuu, toteaa Toikka.
 Marita Toikka palasi talousvaikeuksissa rypevän Kouvolan johtoon. Kaupungin viime vuoden tulos painui 26 miljoonaa euroa alijäämäiseksi, kun alunperin summaksi arvioitiin 14 miljoonaa euroa. Tällekin vuodelle onennustettu 17 miljoonan alijäämää.
 – Kouvolan taloustilanne on erittäin haastava. Meidän pitää nyt miettiä monia keinoja, miten talous saadaan tasapainoon, sanoo Toikka.
 Kaupungin vuosittainen säästötarve on 20 miljoonaa euroa.
 Yt-neuvottelut valmistumassa
 Kouvolan kaupunki aloitti huhtikuussa henkilöstön vähentämiseen tähtäävät  yt-neuvottelut . Tavoitteena onsaada neljän miljoonan euron ja sadan henkilötyövuoden säästö vuoden 2020 loppuun mennessä.
 Lisäksi kaupunki aikoo vähentää 60 henkilötyövuotta vuoden 2021 loppuun mennessä.Yhteensä henkilöstövähennyksillä tavoitellaan 6,5 miljoonan euron säästöjä.
 Tällä neuvottelukierroksella on käsitelty ensi vuoden loppuun mennessä tavoiteltavaa säästöä. Marita Toikan mukaan yt-neuvottelujen on tarkoitus päättyä ensi tiistaina.
 – Varmistin juuri tänään henkilöstöjohtajalta, että olemme pysyneet aikataulussa. Tällä hetkellä näyttää siltä, että tavoite tullaan saavuttamaan.
 Kouvolan pitäisi pystyä säästämään vuosittain 20 miljoonaa euroa. Juulia Tillaeus / Yle
 Vähennystavoite on jaettu toimialoittain. Suurimmat vähennykset kohdistuvat kasvatus- ja opetuspalveluihin sekä asumis- ja ympäristötoimialaan. Henkilöstöä aiotaan vähentää myös liikunta- ja kulttuuripalveluista sekä konsernipalveluista.
 – Haluan korostaa sitä, että sadan henkilötyövuoden säästössä tarkastellaan tällä neuvottelukierroksella ensisijaisesti eläkepoistumaa, ja toissijaisesti käydään määräaikaiset läpi. Kolmanneksi käydään läpi irtisanottavien henkilöiden luettelo, sanoo Toikka.
 Toikan mukaan eläkepoistumaa pystytään hyödyntämään noin 40 prosentissa henkilövähennyksistä. Alkuperäinen tavoite oli hieman pienempi.
 Palveluverkko uusiksi
 Toikka korostaa, että taloustilanteesta puhuttaessa on tärkeää nähdä kokonaisuus. Rakenteellista alijäämää on uuden Kouvolan aikana kertynyt hänen mukaansa jo noin 80 miljoonaa euroa.
 – Vuosittaista tilinpäätöstä on aina korjattu eri toimenpiteillä. Kaupungin palveluverkko on esimerkiksi vielä päivittämättä, ja uskon että päivityksen jälkeen säästöä saadaan myös kiinteisiin vuosikustannuksiin.
 Marita Toikka aloitti työn Kouvolan kaupunginjohtajana vuonna 2017. Juulia Tillaeus / Yle
 Palveluverkkoselvitystä tehdään parhaillaan muun muassa lukioista, kirjastoista sekä liikuntapaikoista. Selvitysten on määrä valmistua elokuun loppuun mennessä.
 – Seuraava vaihe yt-neuvottelussa pystytään tekemään sen pohjalta, että meillä toivottavasti on palveluverkosta vahva käsitys. Sen osalta toivon, että meillä on myös poliittista johtajuutta ja tahtotilaa siihen, että palveluverkko pystytään päivittämään. Olen ymmärtänyt, että päivitystä on pyritty viime valtuustokausina tekemään, mutta siinä ei ole päästy lopulliseen tulokseen. Työtä pitää tehdä.
 Yt-menettelyn ja palveluverkkoselvitysten lisäksi kaupunki pohtii omaisuutensa myyntiä ja realisointia.
 – Tämä edellyttää yhteistyötä ja keskinäistä luottamusta siitä, että pystymme tekemään vaikeitakin päätöksiä. Jos yhteistyö toimii, kaupungin talous saadaan varmasti tasapainoon, sanoo Toikka.
 Rahaa Kymi Ringiin?
 Heikon taloustilanteen lisäksi Kouvolan pöydällä on paljon muitakin isoja asioita. Yksi niistä on Iittiin rakentuva Kymi Ring. Marita Toikan mukaan Kouvola haluaa edelleen olla vahvasti myös taloudellisesti mukana Kymi Ring-hankkeessa.
 – Tarkastelemme parhaillaan sitä, mikä on mahdollisesti sopiva yhteistyömalli Kouvolan kaupungille ja Kymi Ring Oy:lle tai Iitin kunnalle.
 Kouvola oli aiemmin myöntämässä Kymi Ringille kahden miljoonan euron pääomalainaa, mutta Itä-Suomen hallinto-oikeus kumosi päätöksen kuntalain vastaisena. Toikan mukaan asia pitää nyt selvittää tarkkaan talousongelmien keskellä.
 – Koko ajan on puhuttu noin kahden miljoonan investoinnista. Tiehankkeisiin on mennyt nyt karkeasti puoli miljoonaa. Jos sitä suuruusluokkaa edelleen pidetään, rahaa olisi 1,5 miljoonaa käytössä. Siitä ei ole kuitenkaan tehty varauksia mihinkään, ja se on hyvin teoreettinen summa, jota on pidetty esillä.
 Kissapatsas on lahja kiinalaiselta Xi'anin kaupungilta, jonne on konttijunayhteys Kouvolasta. Juulia Tillaeus / Yle
 Hallitusohjelma saa kiitosta
 Toinen kaupungissa puhuttava aihe on Itärata. Sen suunnittelu on kirjattu myös hallitusohjelmaan.
 – Kouvolalle olisi äärimmäisen tärkeää, että matka-ajat Helsinkiin lyhenisivät lähes puolella tunnilla. Tietenkin on koko Kaakkois-Suomelle tärkeää, että tullaan lähemmäs pääkaupunkia, toteaa Marita Toikka.
 Hallitusohjelmassa on muitakin Toikkaa ilahduttavia asioita, kuten uudet lääkärinvirat, alle 25-vuotiaille kaavailtu maksuton ehkäisy ja hoitajamitoitus. Hän suhtautuu kuitenkin varauksella siihen, miten lupaukset aiotaan rahoittaa.
 –Se viesti on varmaan tullut jo kunnilta aika selvästi esille, ettei kunnilla ole rahaa rahoittaa näitä uuden hallituksen lupauksia. Tässä kuntien taloustilanteessa haluan nostaa sitä esille, että valtionosuuksia ei ensinnäkään voi enää leikata.

Kaupunginjohtajan karu paluu äitiyslomalta arkeen – töissä odotti talouskatastrofi: ''Tilanne on erittäin haastava''


Summary: Elinkautiseen vankeuteen tuomittu Niels Hoegel on pahoitellut tekojaan.

Sairaanhoitajana työskennellyt saksalaismies on tuomittu 85 murhasta elinkautiseen vankeuteen Luoteis-Saksan Oldenburgissa.
 Oikeusistuin totesi  Niels Hoegelin  ruiskuttaneen potilaisiin tappavaa lääkettä ja aiheuttaneen siten sydänpysähdyksen. Tämän jälkeen Hoegel on yrittänyt sitten elvyttää potilaita.
 Murhasarja alkoi vuonna 1999 ja jatkui aina vuoteen 2005 asti.
 42-vuotias Hoegel on pahin sarjamurhaaja Saksan sodanjälkeisessä historiassa ja yksi maailman kautta aikain eniten ihmisiä murhanneista sarjamurhaajista.
 Niels Hoegel pahoitteli tekojaan oikeudenkäynnin päätteeksi.
 Lue myös:
 Bild:  Ex-Krankenpfleger Niels Högel zu lebenslanger Haft verurteilt

Sairaanhoitaja murhasi 85 potilasta Saksassa – yksi historian pahimmista sarjamurhaajista


Summary: Leppäkertut lensivät yli sadan kilometrin levyisellä alueella parin tuhannen metrin korkeudessa.

Kalifornian yllä on lentänyt niin suuri leppäkerttuparvi, että se näytti säätutkassa erehdyttävästi sadepilveltä.
 Yhdysvaltain kansallinen sääpalvelu NWS julkaisi pilven liikkumisesta videon Twitterissä.
 Tutkassa näkyneen leppäkerttupilven pituus oli liki 130 kilometriä ja leveys samaa luokkaa, kertoo NWS:n meteorologi  Joe Dandrea   Los Angeles Times -lehdelle.
 Pilvi eteni San Gabrielin vuoristosta kohti San Diegon piirikuntaa.
 Leppäkertut lentävät 1 500–2 700 metrin  korkeudessa . Dendrea arvioi, ettei pilvi ole yhtä tiuha kuin sadepilvi. Tiedossa ei ole, minkä lajin leppäkertut ovat kyseessä.
 Los Angeles Timesin mukaan Kaliforniassa on noin 200 leppäkerttulajia. Keväällä  Hippodamia convergens  -lajin leppäkertut pariutuvat ja muuttavat Sierra Nevadasta alemmas munimaan ja syömään kirvoja. Kun kirvojen määrä vähenee, ne lentävät jälleen korkeamalle,  kertoo Kalifornian yliopisto.
 Suomessa leppäkerttulajeja  on noin 60.  Niistä yleisin  on seitsenpistepirkko eli  Coccinella septempunctata .

Säätutkassa näytti sadepilveltä – Kalifornian yllä olikin suuri leppäkerttuparvi


Summary: Tanska siirtyi vaaleissa vasemmalle, mutta pysyykö Pohjoismaiden ankarin rajapolitiikka? Kysy tässä vaalituloksesta.

Sosiaalidemokraattien puheenjohtaja  Mette Frederiksen  on Tanskan todennäköinen seuraava pääministeri . Mutta mitä muuta tapahtuu vallan linnakkeessa?
 Dan Ekholm, Eurooppa-kirjeenvaihtaja Juha Kivioja / Yle
 Tässä voit kysyä Tanskan vaaleista. Tapahtumia Kööpenhaminassa seuraava Ylen Eurooppa-kirjeenvaihtaja  Dan Ekholm  vastaa kello 14-16.
 Maan perinteiset puolueet, sosialidemokraatit ja keskustaoikeistolainen Venstre, pitivät asemansa. Oikeistopopulistisen Kansanpuolueen kannatus romahti.
 Kertooko tämä laajemmasta trendistä vai Tanskan erityispiirteistä? Onko maan edessä nyt sosiaalidemokraattinen vähemmistöhallitus, joka joutuu hakemaan tukea vuoron perään eri laidoilta?
 Muuttiko äänestäjien mielen nimittely "ilmastotolloiksi" – vai tyytyväisyys tiukkaan maahanmuuttopolitiikkaan?
 Yhteenveto Tanskan vaalituloksesta  löytyy tästä .
 Vaalien alla kohistiin Tanskassa kyseenalaisesta Facebook-mainonnasta. Ylen Pohjoismaiden-kirjeenvaihtaja  Riikka Uosukaisen  yhteenvedon vaaliteemoista  voit lukea tästä .
 Kysymysten esittämistä varten tarvitset Yle-tunnuksen. Sen  voit luoda tässä .
 Kommenttipalsta on tarkoitettu nyt ensi sijassa kysymysten esittämiseen. Se on auki jo nyt, ja suljetaan kello 15. Muistetaan asiallisuus!

Kysy tässä Tanskasta: Mikä romautti oikeistopopulistien kannatuksen? Pitääkö  vaalit voittaneen demaripuolueen tiukka maahanmuuttolinja? Eurooppa-kirjeenvaihtaja Dan Ekholm vastaa


Summary: Ranskan presidentti Emmanuel Macron ja Yhdysvaltain presidentti Donald Trump tapaavat tänään Normandiassa.

Normandian maihinnnousun veteraanit ja toisen maailmansodan liittoutuneiden maiden johtajat ovat kokoontuneet tänään Ranskan Normandiaan muistelemaan 75 vuotta sitten tehtyä uskaliasta operaatiota natsien kukistamiseksi. Juhlallisuudet huipentava muistotilaisuus amerikkalaisten sotilaiden hautausmaalta alkaa kello 12 Suomen aikaa.
 Lähetystä voi seurata Yle Areenassa.
 Normandiassa Yhdysvaltain presidentti  Donald Trump  tapaa isäntämaan presidentin  Emmanuel Macronin .
 Macron on nähty tänään myös Britannian pääministerin  Theresa Mayn  vierellä. Pääministerit kävivät yhdessä Ver-sur-Merissa, jonne rakennetaan muistomerkki siellä surmansa saaneiden brittien muistoksi.
 Macron ja Trump keskustelevat myös kahden kesken. Keskusteluja seuraa työlounas Colleville-sur-Merissa.
 Kanadan pääministeri  Justin Trudeau  osallistuu puolestaan seremoniaan Juno Beachilla, missä kanadalaisjoukot johtivat maihinnousua.
 Yli 150 000 liittoutuneiden sotilasta nousi 6. kesäkuuta 1944 maihin natsien miehittämässä Ranskassa ja toisen maailmansodan loppu alkoi.
 Maihinnousun ensimmäinen päivä vaati yli 4 400 liittoutuneiden sotilaan hengen. Yli 5 000 sotilasta haavoittui. Vastapuolella, saksalaissotilaiden joukossa, kaatuneiden ja haavoittuneiden määrät laskettiin niin ikään tuhansissa.
 Maihinnousua muisteltiin jo keskiviikkona Normandian läpimurron muistojuhlassa Britannian Portsmouthissa. Juhlallisuuksissa paikalla olivat Yhdysvaltojen, Ranskan ja Britannian johtajien lisäksi muun muassa Englannin  kuningatar Elisabet , Saksan liittokansleri  Angela Merkel  ja Kanadan Trudeau.
 Lue myös:
 Maailma muistaa toisen maailmansodan lopun alkua Normandiassa – "He olivat nuoria, heidät tapettiin, he eivät päässeet kotiin"

Normandian maihinnousunpäivän juhlallisuudet huipentuvat – Yle näyttää suorana Areenassa kello 12 alkavan muistotilaisuuden


Summary: Ylen ulkomaantoimituksen kesäsarjassa kurkistetaan, mitä kansainvälisen julkisuuden unohtamille ihmisille kuuluu.

Huomenna perjantaina eroavan pääministeri  Theresa Mayn  yritykset puskea Britannian EU-erosopimusta läpi ovat tänä keväänä olleet tuskallista seurattavaa.
 Mutta samalla britit ovat ihmetelleet, missä luuraa mies, joka pani koko brexit-prosessin alulle.
 Mayn edeltäjä  David Cameron  järjesti kansanäänestyksen EU-erosta kesäkuussa 2016. Kun enemmistö Cameronin odotusten vastaisesti halusi brexitiä, hän erosi.
 Nykyään 60 prosentilla briteistä  on Cameronista kielteinen käsitys . Moni pitää häntä vastuunpakoilijana, joka jätti Mayn hoitamaan brexit-sotkun.
 David Cameron ilmoitti erostaan heti brexit-kansanäänestyksen tulosten selvittyä. Facundo Arrizabalaga / EPA
 Eronsa jälkeen Cameron onkin pysytellyt suurimmaksi osaksi poissa julkisuudesta.
 Kevään kiivaimman brexit-väännön aikaan brittilehdet raportoivat ex-pääministerin surffilomista Costa Ricassa. Ja siitä, kuinka hän kirjoittaa muistelmiaan  loma-asunnollaan  Cotswoldsin kukkuloilla Keski-Englannissa.
 Cameron itse on sanonut, ettei kadu kansanäänestyksen järjestämistä, mutta katuu vaikeuksia, joita äänestystuloksen toimeenpano on kohdannut.
 Kun May toukokuussa ilmoitti omasta erostaan, Cameron sanoi  BBC:n haastattelussa  olevansa ”äärimmäisen pahoillaan” Mayn puolesta.
 Maankuulu 25 000 punnan vaja
 Cameron on kolmen viime vuoden aikana käyttänyt pääosan ajastaan kirjoittaen muistelmiaan.  For The Record  -niminen omaelämänkerta  on määrä  julkaista syyskuussa.
 Cameron on luvannut suorapuheisen tilityksen pääministeriajastaan, ja kustantaja on maksanut oikeuksista 800 000 puntaa eli runsaat 950 000 euroa.
 Otsikoista pudonneet: David Cameron David Cameron ilmoitti eroavansa pääministerin tehtävästä kesäkuussa 2016. Facundo Arrizabalaga / EPA Brexitin isä, Britannian pääministeri 2010–2016, konservatiivipuolueesta. Kannatti Britannian EU-jäsenyyttä, mutta lupasi siitä kansanäänestyksen parlamenttivaalien alla 2015. Kesäkuun 2016 kansanäänestyksessä brexitin puolesta äänesti 52 prosenttia briteistä. Ilmoitti erostaan muutama tunti tuloksen selviämisen jälkeen. Ylen ulkomaantoimitus julkaisee kesällä juttuja, joissa kerrotaan, mitä kansainvälisen julkisuuden unohtamille ihmisille kuuluu. Tämä on sarjan ensimmäinen osa.
 Kirjoittaminen ei ole ollut helppoa. Ystävät ja entiset työtoverit  ovat kertoneet mediassa , että vaikeiden päätösten läpikäyminen uudelleen on ollut Cameronille tuskallista.
 Viime vuonna muistelmien julkaisua lykättiin brexitin viivästymisen takia, mutta syyskuun julkaisupäivämäärän vakuutetaan pitävän.
 Brittilehdistössä on herättänyt kiinnostusta Cameronin kirjoitusprosessia varten hankkima puutarhavaja – ja erityisesti sen 25 000 punnan eli lähes 30 000 euron hintalappu.
 Käsinrakennettu vaja on kuulemma eristetty lampaanvillalla, varustettu puulämmitteisellä kamiinalla ja vuodesohvalla sekä maalattu Farrow & Ball -sisustusmerkin trendisävyin.
 Twitterissä David Cameron in his Shed -nimellä esiintyvä tviittaaja julkaisee kuvan vajasta päivittäin.
 Tennistä Boris Johnsonin kanssa
 Lehtitietojen mukaan omaelämänkerrassa on luvassa suorapuheista luonnehdintaa Cameronin entisistä kollegoista.
 Hänen  kerrotaan hyökkäävän  erityisen voimakkaasti entistä ystäväänsä ja liittolaistaan, sittemmin brexitin kannattajaksi kääntynyttä  Michael Govea  vastaan.
 Cameron ja Gove eivät tiettävästi ole puhuneet toisilleen kesäkuun 2016 kansanäänestyksen jälkeen.
 David Cameron itse oli EU:ssa pysymisen kannalla. Facundo Arrizabalaga / EPA
 Sen sijaan brexitin puolesta näkyvästi kampanjoinutta entistä opiskelutoveriaan  Boris Johnsonia  kohtaan Cameron ilmeisesti ei enää kanna kaunaa.
 Cameronin ja Johnsonin kerrotaan pelanneen hiljattain tennistä ja käyneen illallisella yhdessä.
 Sekä Johnson että Gove ovat ehdolla pääministeri Mayn seuraajiksi.
 Tekoäly kiinnostaa
 Toki 52-vuotias Cameron tehnyt viime vuosina muutakin kuin kirjoitushommia. Aika ajoin häntä on kutsuttu puhumaan erilaisiin tilaisuuksiin eri puolille maailmaa, tosin huippuansioista nauttivaa ex-pääministeri  Tony Blairia  pienemmillä palkkioilla.
 Lisäksi hänellä on erilaisia rooleja liike-elämässä ja hyväntekeväisyysjärjestöissä.
 Hän johtaa Britannian ja Kiinan välistä investointirahastoa ja toimii palkattomana nokkamiehenä esimerkiksi Alzheimerin taudin tutkimusta edistävässä järjestössä sekä nuorisotyötä tekevässä  National Citizen Servicessä .
 David Cameronilla on nykyään hyvin aikaa seurata tennistä Wimbledonissa äitinsä Mary Cameronin kanssa. Nic Bothma / EPA
 Viime viikolla Cameronin  kerrottiin aloittavan työt  myös tekoäly-yhtiö Afinitissa.
 Pakistanilaisyrittäjän perustama ja Washingtonissa pääkonttoriaan pitävä yhtiö kehittää tekoälyn käyttöä puhelinpalvelukeskuksissa. Cameronista tulee yhtiön neuvottelukunnan puheenjohtaja.
 Puolikuoliaaksi pitkästynyt
 Politiikan jätettyään Cameron on  ystäviensä mukaan  "pitkästynyt puolikuoliaaksi."
 Viime syksynä kerrottiin, että hän ei sulkisi pois mahdollisuutta palata politiikkaan esimerkiksi ulkoministeriksi, jos joku tuleva konservatiivipääministeri häntä pyytää.
 Ainakin toistaiseksi vapaa-aikaa ehkä silti vielä riittää. Sitä varten Cameronin  kerrotaan  hankkineen toiselle loma-asunnolleen Cornwalliin kylpypaljun.
 Sen hinnaksi ex-pääministerin rahankäyttöä tarkkaan seuraava brittilehdistö arvioi lähes 10 000 euroa.

Brexit ajoi vaihtoon jo toisen brittipääministerin – Mutta mitä puuhaa Theresa Mayn edeltäjä David Cameron tyyriissä puutarhavajassaan?


Summary: Japanin hallituksen toivotaan kieltävän työnantajia vaatimasta työntekijöiltä korkokenkien käyttöä.

Jo yli 20 000 japanilaisnaista on liittynyt kampanjaan, jossa hallitusta kehotetaan kieltämään työnantajia vaatimasta työntekijöiltä korkokenkien käyttöä. Lukuisat naiset ovat julkaisseet sosiaalisessa mediassa kieltoa tukevia viestejä aihetunnisteella #KuToo, joka yhdistää japanin sanat kenkä (kutsu) ja kipu (kutsuu) ahdistelun vastaiseen MeToo-aihetunnisteeseen.
 Kampanjan aloittanut näyttelijä  Yumi Ishikawa  ja kampanjaan liittyneet muut naiset sanovat korkokenkien käytön olevan monilla japanilaisilla työpaikoilla edellytys. Osa protestoijista on verrannut korkokenkäpakkoa muinaiseen aasialaiseen tapaan sitoa naisten jalat.
 Japanin terveysministeriltä  Takumi Nemotolta  ei kuitenkaan liikene ymmärrystä kampanjoijille. Vetoomuksen maanantaina vastaanottaneen miesministerin mielestä korkokenkien käyttöä vaativa pukeutumiskoodi on työpaikoilla tarpeellinen ja tarkoituksenmukainen.
 – Miehet eivät näytä ymmärtävän, että korkokenkien käyttäminen voi olla kivuliasta ja johtaa vammoihin, Yumi Ishikawa kommentoi ministerin ajatuksia torstaina.

Japanilaisnaiset kampanjoivat korkokenkäpakkoa vastaan – Miesministeri: Korkokengät ovat tarpeellisia


Summary: Luvut todennäköisesti vielä muuttuvat komission tarkistuksen jälkeen.

Luonnonvarakeskus Luke on korjannut hiilinielujen vertailutasolaskelmassa olleen virheen. Luke kertoi toukokuussa 50 prosentin virheestä uudistuskypsien eli hakattavissa olevien metsien pinta-alassa hiilinielulaskelmassa.
 Näistä jutuista voit lukea lisää laskelmien epäselvyyksistä:
 Saako vääntö metsähakkuista uuden käänteen hallitusneuvotteluissa? Suomi on laskenut hakkuumetsien alan väärin
 Uusi laskelma: Suomessa suunnitellaan jopa 18 miljoonaa kuutiota enemmän metsien hakkuita kuin EU sallii – Miten käy sellutehdashankkeiden?
 Nyt Luke kertoo, että virheen merkitys hiilinielujen vertailutasoon on noin kolme miljoonaa hiilidioksiditonnia sekä puutuotteet mukaan luettuna että ilman niitä.
 Tarkennettu vertailutaso on siis -38 miljoonaa tonnia co2 ekvivalenttia vuodessa puutuotteet mukaanluettuna ja ilman puutuotteita -31 miljoonaa tonnia.
 Tämä tarkoittaa Luken mielestä sitä, että sopiva metsien hakkuutaso olisi vuosina 2021-2025 noin 81-82 miljoonaa tonnia. Joulukuussa Luken kertoma sopiva hakkuutaso olisi 83 miljoonaa tonnia.
 Laskelmat menevät vielä tarkastettavaksi
 Luken virhe havaittiin, kun tiedeyhteisö huomasi sen laskelmassa.
 – On hyvä, että laskennan tulokset ovat olleet muun tiedeyhteisön arvioitavissa. Näin havaittu metsien luokittelusta johtuva ero oli mahdollista korjata ajoissa. Nyt tehty korjaus lisäsi hiilinielutavoitetta, mutta laskenta ei ole vielä lopullinen Suomen osalta, sanoo apulaisprofessori  Aleksi Lehtonen  Luken tiedotteessa.
 Suomen ympäristökeskuksen ryhmäpäällikkö  Sampo Soimakallio  arvioi aiemmin Ylen jutussa, että EU:n asetuksen mukainen Suomen metsänielujen vertailutaso olisi 12–22 Mt CO2 ekvivalenttia suurempi puutuotteet mukaan luettuna, kuin mitä Suomi esittää. Se vastaisi Soimakallion mukaan 10–18 miljoonaa tonnia puuta.
 Nyt Luke siis esittää kolmen miljoonan tonnin piennenystä tähän.
 Keskeisimmistä EU:n metsämaista Suomi on saanut EU:sta eniten pyyhkeitä nielujen vertailutasolaskelman tarkkuudesta, sekä läpinäkyvyydestä saman verran kuin Puola jo tähän mennessä.
 Komissio on pyytänyt lisätietoja muun muassa hakkuumäärien tulevasta kehityksestä ja siitä kykeneekö Suomen käyttämä laskentamalli tuottamaan kasvihuonekaasuinventaarion historiallisen kehityksen.
 Luken laskelma menee jälleen EU:n komission tarkastettavaksi. Kesä-heinäkuussa komissio pyytänee Suomelta vielä korjauksia. Vuoden lopussa komissio asettaa Suomelle lopullisen hiilinielujen vertailutason.
 Artikkelia päivitetään.

Luonnonvarakeskuksen korjattu hiilinielulaskelma: Metsiä voi hakata 1-2 miljoonaa tonnia vähemmän kuin aiemmin arvioitiin


Summary: Ylin oikeusaste hylkäsi kaivosyhtiön valituksen.

Kaivosyhtiö Dragon Mining ei saanut ympäristölupaa kaivostoiminnan jatkamiseksi Oriveden kultakaivoksessa.
 KHO hylkäsi Dragon Miningin tekemän valituksen kokonaan ja ely-keskuksen tekemän valituksen pääosin.
 Aiemmin sekä Vaasan hallinto-oikeus että aluehallintovirasto ovat hylänneet kaivosyhtiön ympäristölupahakemuksen ja todenneet ratkaisuissaan, että Oriveden kultakaivoksen toiminta on aiheuttanut merkittävää vesistöjen pilaantumista.
 Esimerkiksi Ala-Jalkajärven kalasto ja rapukanta on tuhoutunut.
 Dragon Mining olisi halunnut jatkaa kaivostoimintaa ja valitti hallinto-oikeuden päätöksestä. Ely-keskuksen valituksen tavoitteena oli saada kaivosyhtiölle väliaikainen ympäristölupa, jotta se voitaisiin ajaa alas hallitusti.
 Korkein hallinto-oikeus hylkäsi molemmat valitukset ja totesi, että Dragon Mining ei ole hakenut lupaa kaivostoiminnan alasajamiseen, vaan toiminnan jatkamiseen.
 KHO:n mukaan luvan myöntämisen edellytyksiä ei ole, joten ympäristölupaa kaivostoiminnan jatkamiseen määräaikaisestikaan ei voida myöntää pelkästään kaivostoiminnan alasajamiseksi.
 Aluehallintoviraston aiemman ratkaisun perusteella Dragon Miningin on esitettävä yksityiskohtainen suunnitelma vesiensuojelua, maaperänsuojelua ja jätehuoltoa koskevista kaivoksen sulkemiseen liittyvistä toimista kuuden kuukauden kuluessa siitä, kun päätöksestä tulee lainvoimainen.
 Suunnitelmaan tulee sisältyä kaivoksen jälkihoito- ja maisemointisuunnitelma sekä jälkitarkkailusuunnitelma.

Korkein hallinto-oikeus: Dragon Mining joutuu sulkemaan Oriveden kaivoksen


Summary: Suomen ympäristökeskus perustaa sinileväkukinta-arvionsa edellisen talven typpi- ja fosforimääriin.

Suomen ympäristökeskuksen mukaan sinileväkukintojen riski on tänä kesänä huomattava Suomen merialueilla. Etenkin Suomenlahdella ja Itämeren pääaltaan pohjoisosaan ennustetaan voimakasta sinileväkukinnan riskiä.
 SYKE sanoo, että riski on kohtalainen myös Saaristomerellä ja kaakkoisella Selkämerellä. Muualla Selkämerellä ja Perämerellä riski on vähäinen.
 Leväkukintariski 2019. Valkoiselta alueelta ei ole talven ravinnetietoja, joten se on jätetty arviosta pois. SYKE
 Kesän sääolot ratkaisevat kuitenkin sen, miten paljon sinilevää lopulta tulee.
 Sinilevä viihtyy Suomen ympäristökeskuksen mukaan lämpimässä vedessä ja tarvitsee kasvuunsa myös runsaasti valoa. Sinilevien kasvu on hidasta, joten runsas leväkukinta vaatii parin viikon suotuisia olosuhteita.
 – Tämä kesäkuun alussa annettu riskiennuste pystyy kyllä varsin hyvin kertomaan potentiaalisista sinileväkukinta-alueista, mutta todellista levätilannetta on syytä seurata viikkotiedotteista ja omin silmin, toteaa tiedotteessa ryhmäpäällikkö  Harri Kuosa  SYKEstä.
 SYKE muistuttaa, että viime kesänä sinileväkukintojen riski arvioitiin pienemmäksi kuin vuonna 2017, mutta toisin kävi. Viime kesänä arvioitiin yleisesti, että sinilevätilanne oli pahin vuosikymmeniin.
 – Viime kesän "käristyskupolin" tuloksena oli yksi viime vuosien pahimmista sinilevätilanteista merialueellamme huolimatta siitä, että talven ravinnetilanne ennakoi vain keskimääräistä riskiä, tiedotteessa havannoidaan.
 Sinileväkukintojen huippu Suomen merialueella ajoittuu yleensä heinäkuun lopulle ja elokuun alkuun.
 Sinileväkukintojen riskiarvio perustuu edellisen talven typpi- ja fosforimääriin. Suomen ympäristökeskus SYKE ja Ruotsin ilmatieteen ja hydrologian laitos (SMHI) ovat mitanneet talven ravinnemääriä Arandan seurantamatkoilla. Lisäksi Perämeren ravinnetietoja saatiin Uumajan yliopistolla, kertoo SYKE.

Sinileväkesästä ennustetaan hurjaa Suomen eteläisille merialueille – sääolot ratkaisevat levämäärän


Summary: Pesäkamera siirrettiin merikotkan pesältä lokkiluodolle.

Merenkurkussa voi seurata nyt lokkien pesimäpuuhia. Pohjanmaan merikotkat -yhdistys on sijoittanut kameran lokkiluodolle, jossa pesii muun muassa erittäin uhanalainen selkälokki.
 Samaan yhteyteen on perustetu myös oma facebook-ryhmä, ja tarkoituksena on jakaa tietoa selkälokista.
 Tällä hetkellä selkälokit hautovat vielä muniaan, kun taas harmaalokit jo ruokkivat poikasiaan. Kameran alueella on nähtävissä viisi harmaalokin ja seitsemän selkälokin pesää.
 Yhdistyksen tarkoituksensa oli saada merikotkan pesimäpuuhat kameralle, mutta pesintä ei käynnistynytkään. Kamera siirrettiin näin ollen seuraamaan muiden lintujen pesintää.
 Lokkilive löytyy  tästä .

Merenkurkussa on nyt Lokkilive


Summary: Ranskan presidentti Emmanuel Macron, Yhdysvaltain presidentti Donald Trump ja Britannian pääministeri Theresa May suuntaavat tänään Normandiaan.

Normandian maihinnnousun veteraanit ja toisen maailmansodan liittoutuneiden maiden johtajat kokoontuvat tänään Ranskan Normandiaan muistelemaan 75 vuotta sitten tehtyä uskaliasta operaatiota natsien kukistamiseksi. Yli 150 000 liittoutuneiden sotilasta nousi 6. kesäkuuta 1944 maihin natsien miehittämässä Ranskassa ja toisen maailmansodan loppu alkoi.
 Maihinnousun ensimmäinen päivä vaati yli 4 400 liittoutuneiden sotilaan hengen. Yli 5 000 sotilasta haavoittui. Vastapuolella, saksalaissotilaiden joukossa, kaatuneiden ja haavoittuneiden määrät laskettiin niin ikään tuhansissa.
 Normandian maihinnousun 75-vuotismuistopäivää kunnioitetaan torstaina Ranskassa. Omaha Beachille Saint-Laurent-sur-Merissä tuotiin jo keskiviikkona muistokukkia. Sebastien Nogier / EPA
 – He olivat nuoria, heidät tapettiin, he eivät päässeet kotiin, muistelee Normandiaan muistojuhlaan saapunut 98-vuotias kanadalainen maihinnousun veteraani  William Tymchuk .
 Maihinnousun henkilökohtaisesti kokeneiden lisäksi Normandian muistojuhlallisuuksiin osallistuu runsaasti maailman johtajia. Eri tilaisuuksiin osallistuvat niin Ranskan presidentti  Emmanuel Macron , Yhdysvaltain presidentti  Donald Trump , Britannian pääministeri  Theresa May  kuin Kanadan pääministeri  Justin Trudeaukin .
 Keskiviikkona Britanniassa järjestettyyn muistojuhlaan osallistunut Saksan liittokansleri  Angela Merkel  ei saavu Normandiaan. Venäjän presidentti  Vladimir Putin , joka osallistui Normandiassa vuonna 2004 maihinnousun 60-vuotismuistojuhlaan, ei tänä vuonna saanut kutsua.

Maailma muistaa toisen maailmansodan lopun alkua Normandiassa – "He olivat nuoria, heidät tapettiin, he eivät päässeet kotiin"


Summary: Itä-Suomen poliisi on saanut viime viikkoina lukuisia ilmoituksia karhuista.

Karhut liikkuvat keväisin ihmisasutusten lähellä nälkäisinä etsien ravintoa. Poliisille ilmoituksia on tehty vahvimpien karhukantojen alueilta Pohjois-Karjalasta ja Etelä-Savosta.
 – Tämä on ihan jokakeväinen, ennustettavissa oleva asia. Karhut liikkuvat toukokuussa, ja liikehdintä loppuu kesäkuulla, kertoo Itä-Suomen poliisin eräyhdyshenkilönä toimiva  Harri-Pekka Pohjolainen .
 Havaintoja on ilmoitettu muun muassa Joensuun kaupunkialueen läheltä, Pieksämäeltä sekä Lieksasta. Pohjois-Savosta ei ole tehty yhtään karhun karkoituspäätöstä tänä keväänä.
 Karhuja on nähty piha-alueilla ja Itä-Suomen poliisi on saanut ilmoituksia myös karhujen piha-alueiden ulkopuolisille mehiläistarhoille tekemistä vahingoista.
 Omaisuusvahinkoja on ilmoitettu yksittäisten mehiläistarhojen lisäksi kompostiastioille tehdyistä vahingoista.
 – Jotkut karhuista ovat todella neuvokkaita mehiläistarhojen kanssa. Etsiessään hunajaa fiksuimmat saattavat mennä sähköaitojen ali tai yli tai kaataa puun aidan päälle, Pohjolainen jatkaa.
 Suurpetojen näkö- ja jälkihavainnoista sekä vahingoista on mahdollista ilmoittaa riistahallinnolle. Poliisi vastaa niin sanotuista suurpetokonflikteista, joita ovat muun muassa henkilövahingot, suurpedon uhkaava käyttäytyminen tai liikenneonnettomuudet.

Nälkäiset karhut saattavat mennä hunajan perässä jopa sähköaitojen ali – kevään karhuhavaintoja eniten Pohjois-Karjalassa


kohonnut verenpaine (taudit, verisuonitaudit)

Korkeasti koulutetut ja pitkään opiskelevat sairastuvat muita harvemmin sydän- ja verisuonitauteihin, tutkimuksista tiedetään. Tuoreen tutkimuksen perusteella tämä johtuu osittain siitä, että korkeasti koulutetut ovat hoikempia, heidän verenpaineensa on alhaisempi ja he tupakoivat harvemmin kuin samanikäiset, jotka ovat vähemmän koulutettuja.
 BMJ-lehden  julkaisemat tulokset perustuvat yli 200 000 britin terveys-, geeni- ja koulutustietoihin.
 Vaikka tupakointi, ylipaino ja korkea verenpaine altistavat sydän- ja verisuonitaudeille, ne nyt julkaistujen tulosten perusteella selittävät vain noin 40 prosenttia koulutustasoon liittyvistä sydän- ja verisuonitautivaikutuksista.
 Seuraavaksi olisikin syytä selvittää, mistä loput hyödyt johtuvat. On esimerkiksi mahdollista, että korkeasti koulutetut käyttävät terveydenhuoltopalveluita enemmän ja varhaisemmassa vaiheessa.
 Aiemmissa tutkimuksissa koulutustaso on liitetty myös pienempää dementiariskiin.

Koulutetut ovat hoikempia ja verenpainekin on parempi


Summary: Beyoncé Knowlesin ei tarvitse enää sopeutua ja hän tietää sen – mutta osaako valkoinen yleisö sopeutua siihen, pohtii Maryan Abdulkarim.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Mustaa naista oli kauan helpompi myydä suuremmille yleisöille, jos hänen imagonsa ei ollut tunnistettavasti musta.  Beyoncén  taiteilijakuvassa tapahtunut muutos todentaa suurempaa kulttuurillista muutosta. Mustien ostovoima on vahvistunut. Mustien taiteilijoiden ei enää tarvitse peitellä omaa mustuuttaan voidakseen rakentaa uraa.
 Vuosien varrella Beyoncésta on julkaistu kuvia, joissa hänen ihonväriään on vaalennettu sekä videoita, joissa hänet on meikattu näyttämään valkoisemmalta. Jopa Madame Tussaudsin vahakabinetissa New Yorkissa Beyoncén näköisvahanuken ensimmäinen versio näytti valkoiselta. Kritiikin myötä nukke tummeni.
 Käännekohta Beyoncén imagossa  oli vuonna 2016 julkaistu musiikkivideo kappaleelle  Formation . Musiikkivideo oli mustan kulttuurin ja historian täyttämä. Yhdysvalloissa reaktiot vaihtelivat aika pitkälti etnisten linjojen mukaan. Mustat mediat otti avosylin vastaan tämän uuden ajan Beyoncén ja osa valkoisista medioista ei tuntunut ihan ymmärtävän mitä oli tapahtunut Destiny’s Childista tutulle, koko kansan Beyoncélle.
 Pian videon jälkeen Beyoncé esiintyi Super Bowlin avajaisissa ja esityksen tanssijoiden asut samoin kuin artistien lainasivat estetiikkaa kansalaisoikeusaktivistien tyylistä. Tämä nostatti pienen myrskyn vapaiden ja urheiden maassa, jossa Beyoncéta syytettiin poliisivastaisuudesta. Yhdysvalloissa oli silloin – ja on edelleen käynnissä –  Black lives matter  -kampanja, jonka yksi tavoite on kitkeä poliisivoimista mustiin ja muihin vähemmistöihin kohdistuva liiallinen voimankäyttö.
 Mikäli  Taylor Swift  olisi marssittanut keikalleen 300 valkoista tanssijaa, keskustelu ei koskisi valkoista ylivaltaa tai Swiftin politiikkaa. Se koskisi itse esitystä ja tuskin juuri kukaan kiinnittäisi huomiota mustien tanssijoiden poissaoloon.
 Amerikkalainen viihdeohjelma  Saturday Night Live teki jopa sketsin , missä valkoinen yleisö tajuaa Beyoncen olevan musta.
 Uransa alkutaipaleella myynnin edistämisen nimissä vaalennettu artisti on viime vuosina keskittynyt olemaan sitä, mitä hän on. Hävyttömän rikas ja lahjakas musta artisti.
 Formationia seurasi Lemonade, joka on henkilökohtainen teos elämästä ja erityisesti parisuhteesta. Teos loi kontekstin sille muutokselle, joka havaittiin artistissa. Se ammensi mustasta historiasta ja kulttuurista, hänen henkisestä kodistaan.
 Huhtikuussa Netflix julkaisi dokumentin   Homecoming , joka sisältää taltioinnin Beyoncén viime vuoden Coachella-keikasta. Dokumentissa seurataan Beyoncén sekä hänen tiiminsä valmistautumista esitykseen useiden kuukausien aikana.
 Beyoncé itse on dokumentin kertojaääni. Uransa alkutaipaleella myynnin edistämisen nimissä vaalennettu artisti on viime vuosina keskittynyt olemaan sitä, mitä hän on. Hävyttömän rikas ja lahjakas musta artisti.
 Ilmeisesti, mikään ei ole poliittisempaa, kuin olla musta nainen, joka kieltäytyy pienentämästä itseään muiden mukavuuden vuoksi – siihen kipupisteeseen Beyoncén muutos osuu.
 Enää Beyoncé ei miellytä valkoiseksi oletettua yleisöä  levymyynnin toivossa, ja se toimii. Homecoming tekee näkyväksi todellisuuden, jota ei usein nähdä suurimmilla lavoilla. Se on afroamerikkalaisen kulttuurin juhlaa, torvisoittajista sekä tanssijoista Beyoncén ja hänen siskonsa tanssiin, joka näyttää kumpuavan suoraan heidän lapsuudestaan.  Homecoming on myös tribuutti mustille yliopistoille  ja heidän kasvateilleen, kuten Beyoncén isälle.
 Beyoncén ei tarvitse enää sopeutua ja hän tietää sen, mutta osaako valkoinen keskiluokka sopeutua siihen? Siihen, että artisti johon he ovat mahdollisesti kokeneet samastuvansa, onkin musta. Hän on toki aina sitä ollut, mutta aiemmin se on ollut helpommin ohitettavissa.
 Beyoncén viime vuosien levyt tai uusin Homecoming -dokumentti saattavat tuntua poliittisilta, koska mustaa pidetään edelleen normista poikkeavana. Osa yleisöstä haikailee sitä aikaa, kun normi on ollut valkoinen, riippumatta artistin omasta etnisestä tausta. Tai ainakin sitä, kun Beyoncé tuntui  omalta .
 Beyoncén ei tarvitse enää sopeutua alan vaatimuksiin, hänellä on valta määritellä estetiikkaa uudelleen ja juuri sitä hän tekee. Ilmeisesti mikään ei ole poliittisempaa, kuin olla musta nainen, joka kieltäytyy pienentämästä itseään muiden mukavuuden vuoksi – siihen kipupisteeseen Beyoncén muutos osuu.
 Maryan Abdulkarim
 Kolumnisti on kulttuurin ja median sekatyöläinen, joka aina uudelleen hämmentyy kissanhiekkavalikoiman laajuudesta. Tamperelaistaustainen vapaa kirjoittaja asuu Helsingissä.
 Aiheesta voi keskustella 6.6.2019 klo 16.00 asti.

Maryan Abdulkarimin kolumni: Beyoncé on musta ja vesi on märkää


Summary: Ukkosta on pian luvassa lähes koko maahan.

Ukkoskuurot saapuvat Suomeen tänään ja niihin kannattaa varautua. Tuhoa aiheuttavat salamaniskut, kuurottaiset rankkasateet sekä tuulenpuuskat.
 Lue lisää lähipäivien säästä näistä jutuista:
 Kohta rytisee: Loppuviikoksi luvassa jopa 30 asteen helteitä ja entistä kovempia ukkosia – rajut sateet voivat saada kadut tulvimaan
 Laajimmin ukkosta on luvassa lauantaina, sanoo Ylen meteorologi  Anne Borgström . Lauantaina salamointia ja hetkellisiä rankkasateita on luvassa paikoin koko maassa pohjoisinta Lappia lukuun ottamatta. Tänään ukkosta on Pohjois-Pohjanmaalla ja huomenna perjantaina aamulla lännessä ja Länsi-Lapissa sekä päivällä myös idässä. Sunnuntaina jyrinä jatkuu Itä-Suomessa ja Itä-Lapissa.
 Nyt vinkkinsä ukkoselta varautumiseen kertovat Ilmatieteen laitoksen päivystävä meteorologi  Kaisa Solin  ja kiinteistöhuolto L&T:n asiakasryhmäpäällikkö  Jari Sinkkonen .
 1. Etukäteen: Seuraa säätutkaa
 Ukkoskuurot ovat paikallisia ja siksi niiden tarkkaa aikaa ja paikkaa on hankala tietää hyvissä ajoin etukäteen. Voit tsekata lähipäivien sään  Ilmatieteen laitoksen sivuilta  tai  Ylen sääsivuilta . Lähituntien säätä ja ukkoskuurojen saapumista voi seurata säätutkalla, esimerkiksi Ilmatieteen laitoksen RainMan-älypuhelinsovelluksella.
 2. Pihamaalla: Ota lippu pois salosta
 Kerää pihalta pois kevyt irtain tavara, kuten pihakalusteet, jotta puuskittainen tuuli ei heittele niitä. Ota lippu pois salosta, sillä kova tuuli voi katkaista lippusalon. Älä jätä autoa puiden tai sähkölinjojen lähelle, varsinkaan jos ne ovat heikkorunkoisia. Kiinnitä vene hyvin kiinni.
 Pidä huoli, että tasakatto on puhdistettu roskasta ja vedenpoisto ei ole tukossa. Ylipäätään kaivojen ja rännien tulisi vetää hyvin, että talon rakenteiden luokse ei jää vettä seisomaan.
 Älä säntää korjaamaan omaisuusvahinkoja ukkosen aikana.
 3. Kotona: Älä päästä pallosalamaa sisään
 Sähkölaitteet, TV-kaapelit ja nettikaapelit tulisi irroittaa seinästä salamaniskun ja virtapiikkien varalta. Vaikka uudemmissa taloissa on hyvä maadoitus, kannattaa silti ottaa laitteiden pistokkeet irti sähkörasiasta kaiken varalta. Vältä hissiä sähkökatkojen varalta.
 Sulje ikkunat ja pidä lasitetun parvekkeen lasit kiinni, ettei vesi tai pallosalama pääse sisään.
 4. Ulkona: Jos ukkonen on ylläsi, toimi näin
 Salamoita on turvallisinta ihastella sisätiloissa. Jos kuitenkin satut olemaan ulkona ukkosen aikaan, nyrkkisääntönä on välttää aukeita paikkoja, koska salama hakeutuu korkeimpaan kohtaan. Telttakatokset ja muut kevyet rakennelmat eivät välttämättä kestä ukkospuuskia. Kaatuvilta puilta voi suojautua kivien väliin tai ojaan.
 Ukkoskuuroihin liittyy hetkellisiä rankkasateita. Kaupungissa voi tulla tulvia kaduille, jos viemärit eivät vedä. Pahimmat tulvat ovat usein alikulkutunneleissa.
 5. Vesillä: Jätä vene rantaan
 Pysy poissa järveltä tai mereltä ukkosen aikana. Jos olet kuitenkin vesillä, kun ukkosrintama lähestyy, mene lähimpään rantaan suojaan, laske purjeet ja kiinnitä alus.
 Uimisessa ja rannalla oleskelussa on myös omat vaaransa. Salama voi iskeä uimariin tai lähistölle iskevästä salamasta voi kulkea sähkövirtaa vedessä olevan uimarin läpi. Rajuilmaa kannattaa mennä suojaan kauemmaksi rannasta, koska rannassa olet alueen korkein kohta ja salaman maalitaulu.
 Lähteet: Ilmatieteen laitoksen  toimintaohjeet myrskypuuskien varalta  sekä  teematietoa salamoista ja ukkosista .
 Lisää aiheesta:
 Hellevaroituksia laajoille alueille – varaudu viime kesän tapaisiin 30 asteen lukemiin

Ukkonen tulee, oletko valmis? Varaudu näillä viidellä vinkillä viikonlopun ukkosmyräkkään